text:
Ungdómsnevnd undir TSF
Á hvørjum ári eftir aðalfund TSF velur nevndin í Talvsambandi Føroya eina 3-manna ungdómsnevnd.
Endamálið við ungdómsnevndini er í neyvum samstarvi við TSF at stuðla talvvirksemi fyri ung og at seta hetta í fastar rammur.
Ungdómsnevndin skal taka sær av:
a) at leggja eina skrá fyri ungdómsvirksemi
b) at syrgja fyri, at FM-kappingar og aðrar kappingar verða hildnar fyri ungdóm
c) at menna og býta út undirvísingartilfar og stuðla undirvísarum
d) at stuðla upp undir, at ungdómur sleppur at møta ungdómi úr øðrum londum
Ungdómsnevndin skipar seg sjálv við formanni.
Samtykt á aðalfundi TSF 8. september 2001


c: text/html

text:
Tá ið Marta frætti, at Jesus kom, gekk hon út ímóti honum, men Maria varð sitandi heima.
„Harri, hevði tú verið her, so var beiggi mín ikki deyður,“ segði Marta við Jesus, „men eg veit, at Gud gevur tær alt tað, sum tú biður um.“ „Beiggi tín skal verða livandi aftur,“ segði Jesus. „Ja, eg veit tað væl; tað verður, tá ið tey deyðu rísa upp á seinasta degi,“ svaraði Marta. Jesus segði: „Eg eri uppreisnin og lívið. Tann, sum trýr á meg, skal liva, um hann so doyr. Og hvør tann, sum livir og trýr á meg, skal aldri um ævir doyggja. Trýrt tú hesum?“ spurdi hann. „Ja, Harri,“ svaraði Marta. „Eg trúgvi, at tú ert Kristus, sonur Guds, sum er komin í heimin.“
Síðan fór Marta av stað og rópti Mariu, systur sína, og segði við hana: „Meistarin er her, hann vil fegin tosa við teg.“ Tá ið Maria hoyrdi hetta, reistist hon í skundi og fór út ímóti honum. Jesus var ikki komin inn í bygdina enn, men var enn har, Marta hevði møtt honum.
Tey, sum vóru inni í húsinum hjá Mariu at ugga hana, sóu, at hon reistist í skundi og fór út, og tey fóru aftan á hana, tí tey hildu, at hon fór út til grøvina at gráta har.
Men Maria fór út til Jesus, og tá ið hon sá hann, legði hon seg á knæ fyri honum og segði: „Harri, hevði tú verið her, so var beiggi mín ikki deyður.“ Tá ið Jesus sá Mariu gráta, og sá øll, sum fylgdu henni, gráta, gjørdist hann ógvuliga sinnisrørdur og keddur. „Hvar hava tit lagt hann?“ spurdi hann. Tey søgdu við hann: „Harri, kom og síggj!“ Jesus fór at gráta. „Hygg, hvussu góður hann var við Lasarus,“ søgdu tey, sum stóðu har í nánd, men summi søgdu: „Tá ið hann kundi geva einum blindum manni sjónina, hví kundi hann so ikki gera tað, at Lasarus ikki var deyður?“
Jesus varð tá enn meira rørdur, tá ið hann kom út til grøvina, sum var eitt helli, og ein steinur var settur fyri. „Flytið steinin frá!“ segði Jesus; men Marta segði: „Líkið av beiggja mínum luktar longu, tí hann hevur ligið fýra dagar í grøvini.“ Jesus segði: „Havi eg ikki sagt, at um tú trýrt, at eg eri uppreisnin og lívið, so skalt tú síggja Guds mátt?“
So tóku teir steinin frá, og Jesus hugdi móti himli og segði: „Pápi, eg takki tær fyri, at tú hevur hoyrt meg. Eg veit, at tú altíð hoyrir meg, men eg segði tað, so at øll tey, sum her standa, kunnu trúgva, at tú hevur sent meg.“ So rópti hann hart: „Lasarus, kom út!“ Tann deyði maðurin kom út, umvavdur á hondum og fótum við líkverju, og sveittadúki bundnum um andlitið. Jesus segði: „Loysið hann og latið hann fara.“
Nógv av teimum, sum vóru komin úr Jerusalem at troysta Mariu, trúðu nú á Jesus, tí tey høvdu sæð, hvat hann hevði gjørt. Men nøkur av teimum fóru til fariseararnar at siga teimum frá um hetta.
Jóh. 11,20-46
Nýggi Sáttmálin
______________________________________________________________________________________________________________________________________________
Lagt út hevur Ásbjørn Jacobsen

robotstxt: allowed

filter: keep


text:
Fyri veður eru hesar broytingar fyribils gjørdar í ferðaætlanini hjá Atlantic Airways í morgin 7. desember 2017:
Úr Vágum: Fráferðin hjá RC470 úr Vágum til Billund í morgin kl. 08.00 er løgd saman við RC450 til Keypmannahavnar kl. 08.30. Tað vil siga, at flogið verður via Billund til Keypmannahavnar.
Til Vágar: Fráferðin hjá RC453 úr Keypmannahavn kl. 12.15 er løgd saman við RC471 úr Billund. Flogfarið flýgur tískil via Billund á veg til Føroyar. Fráferðin úr Billund er kl. 14.30.
Allar tíðir eru lokalar.
Atlantic Airways heitir á ferðafólk um at fylgja við ferðsluni og møguligum broytingum á heimasíðu okkara atlantic.fo
Um tú veitst okkurt, sum VP ikki veit - skriva so til vp@vp.fo


text:
Orð: Gunnar Jørgensen
Lag: “Er man spejder” / “Se min bestilling”
Týtt: Sverri Fon
Ein skóti altíð fróður er og altíð væl til hýrs,
hann vinur er við smábørn og við gomul um tey fýrs,
hann hjálpir, har ið hjálpast kann, við góðum ráðum fer:
Um kroystan nagl, um brotið bein, um arm, ið kroyktur er.
Ert tú skóti, ert tú skóti,
Mást tú hjálpa, um so alt tær gongst ímóti.
Tá pápi missir pípuna, hann leitar sum ein hind,
og rópar so tað hoyrist líka upp á Malingstind,
hann grópar allar goymslur fram og tømir hvørt eitt trog,
og fýkur runt í stovuni, sum var tað grindaboð.
“Hoyr, pápi, ger tær einki stríð,” so troystar Pætur hann,
“eg hugsi, at eg mestan veit, hvar pípan vera man.”
Hann rýkur út í gongina, har gamla kotið er:
“So sanniliga, sært tú pápi, pípa tín er her.”
Tá kúgvin hjá Hans Peturi ein dagin datt um ryggm
tá Malan frá sær sjálvum var, hon mól sum dunnan stygg.
Men Pætur sum ein hvirluvindur inn á trøðna sprakk,
hann lyfti kúnna upp aftur, og Malan segði takk.
Og hoyrir tú eitt neyðarróp úr Sumba og í Klakk,
so er tað gamla Brita, sum ein nagla í fótum stakk,
men Pætur hann fór fúkandi, tann løtan var ei long,
og tók so naglan útaftur við hamara og tong.
Tá Pætur síðst á fjalli var, tá beinini hann breyt,
men Pætur helt: “Ver sjálvbjargin!” Og ráð ei honum treyt,
tók beinini á nakkan hann, og bant tey fast við reim,
við hondunum í lummanum so sjaggaði hann heim.


text:
Eg havi brúkt nógva tíð at finna liðmyndir av neistamonnum, sum vunnu FM-heitið í 1949, 1953 og 1955. Havi spurt nógv fólk, men enn er eingin mynd funnin. Nógvar eru myndir av neistakvinnum heilt aftur til 1931, tá ið Neistin varð stovnað, men soltið er við myndum av neistamonnum frá hesi tíðini.Tá ið eg vitjaði Hannis Jacobsen í sambandi við grein, sá eg knappliga mynd av neistamonnum í myndabók hjá Hannisi, og fegin var eg um “dýrgripin”. Myndin er ikki frá 1949, 1953 ella 1955, men av neistamonnum umleið ár 1960. Áhugaverd mynd í míni hondbóltsverð. Jákup Dahl eisini róptur “Bass” er á myndini, og hann havi eg hitt.
– Tað var pápa beiggi mín Alfred Dahl róptur “Beiggin”, sum fekk meg at spæla hondbólt í Neistanum. Alfred Dahl hevði spælt hondbólt í Danmark millum annað saman við Mannbirni Mortensen, og komin aftur til Føroya, gjørdist hann ein av eldsálunum í Neistanum. Eg las í Danmark frá 1951 til 1956, og í 1958 byrjaði eg at spæla hondbólt í Neistanum og spældi til í 1967. Eg kom at arbeiða í Føroya Banka í Tórsgøtu, húsið har Tilhaldið nú heldur til.
– Táverandi danski fútin í Føroyum Jørgen Larsen, sum hevði spælt hondbólt í Danmark, vandi okkum. Men vit vandu ikki tað stóra kanska eina ella í mesta lagi tvær ferðir um vikuna. Vit vóru fáir til venjingar, og tá ið dystir skuldu spælast, lándu vit fótbóltsspælarar serliga úr HB, so vit fingu mannað lið. Tí vóru vit ongantíð somu spælarar hvønn dyst, tí fótbólturin hjá fleiri spælarum kom í fyrstu røð.
– Hondbólturin tá var summarítróttur, og vit spældu úti á grúsvøllum. Ferðasambandið var ikki eins gott og nú, og eg minnist eina ferðina, tá ið vit fyrst vórðu koyrdir niðan til Hórisgøtu og gingu oman til Kollafjarðar, har lastbilur koyrdu okkum til Vestmannar. Síðani víð báti um Vestmannasund og við bili til Sandavágs at spæla dyst ímóti SÍF. Síðani skuldu vit sama veg heimaftur. Skuldu vit spæla á Strondum, kom “Gigga” av Strondum við deksbáti eftir okkum inni í Vágsbotni.
– Umstøðurnar vóru ikki góðar í lítla neistahúsinum, sum bara var ein skúrur, tí har var eingin brúsa, og tá ið vøllurin skuldi kálkast, var mangan skitið í húsinum av kálkinum, og leikbúnin mangan eisini skitin. Umstøðurnar gjørdust munandi betri, tá ið nýggja neistahúsið bleiv bygt í 1964, har vit spælarar hjálptu til, men tað vóru serliga Hans Mortensen og Christian Jørgensen, sum slóðaðu fyri nýggja stásliga felagshúsinum.
– Eg vann ongantíð FM-heitið í bestu deildini, tí vit høvdu ikki eins gott lið sum Kyndil og VÍF, men stuttligar vóru mongu hondbóltsferðirnar kring oyggjarnar. Vit spældu altíð kort, og skemtaðu okkum mangan á heimferðini, tí tað var partur av hondbóltsspælinum tá. Eftir at eg gavst at spæla hondbólt, hildu vit nakrir fram at spæla kort. Hesir vóru Eðin Slættanes, Hildibjart Johansen, Gunnar Ihlen og eg. Kundi ein av okkum ikki møta, sendu vit boð eftir Ólavi Herup Olsen.
– Tú spyrt, hvussu var millum Neistan og Kyndil tá í tíðini? Sjálvandi skeittu vit eftir, hvussu grannin kláraði seg á vøllinum. Í eina tíð hevði Kyndil betri hús enn Neistin, tí Kyndil bygdi við vøllin sjálvandi grønt hús við góðum skiftingarrúmi og brúsum. Men so kom nýggja neistahúsið, og tá byrjaði nýggj tíð í Neistanum. Frálíkt hús við skiftingarrúmi og brúsu bæði til kvinnur og menn, køki og stórum felagsrúmi, sigur Jákup Dahl at enda.
Eg minnist væl “Bass” spæla við Neistanum og eisini Hans Mortensen og Gunnar Ihlen , men á myndini omanfyri kanna eg ikki minnast at hava sæð Hansemann Mikkelsen, Henning Eysturoy, Hera Jensen og Eivind Dam spæla hondbólt á besta liðnum. “Bass” gavst at spæla í 1967, og vit ungu átjan, nítjan ára gomlu spældu fyrstu ferð á besta liðnum í 1968.
Hyggi eg aftur í tíðina, so vóru vit alt ov nógvir ungir spælarar á besta liðnum samstundis. Teir eldru vóru givnir, og bara Hans Mortensen var millum okkum ungu. Eingin ivi er um, at “Bass” og aðrir skuldu hildið út eitt, tvey ár aftrat, so vit fingu royndirnar í bestu deildini. Nógvir frálíkir spælarar á okkara liði, men nakað ungir í mun til manningarnar serliga í Kyndli og VÍF. Vit byrjaðu tó væl, tí longu fyrsta árið vunnu vit steypakappingina. (Vagnur)


text:
Fonnes Shipping AS er eitt reiðarí sum rekur 6 stk nýmótans bulk og selvlosser skip i stødd fra 1750-6000 tdw, sum sigla strandasigling/norðsjónum og europeisk fart.
Søkt verður eftur skipara til selvlosser på 1750 tdw GT 1254. Siglingin er fyri tað mesta innanskers í Norra, Norð og eystursjógvurin. Umsøkjarir við Farledsbevis for Norsku kystuna og erfaring fra selvlosser hava fyrimun. Men umsøkjarir uttan Farledsbevis, men við langari og góðari erfaring frá sigling í Norsku kystuni vera eisini vurderaðir positivt.
Skipið siglur undir føroyskum flaggi.
Útmynstrings perioden er ett 1:1 system, 6 vikur umborð, 6 vikur frí. Hýra eftur avtalu.
Fyri meira info, kontakta: Hans Petter Fonnes, tel +47 915 55 203, email: post@fonnesshipping.no
Um tú veitst okkurt, sum VP ikki veit - skriva so til vp@vp.fo


text:
VERKÆTLAN UM KORN
Búnaðarstovan hevur seinastu árini verið við í tveimum verkætlanum um kornvelting. Onnur er fíggjað av NORA og hin av NPP. Luttakararnir í verkætlanini eru úr ávikavist Norðurnoregi, Orknoyggjunum, Hetlandi, Føroyum, Íslandi, Grønlandi og Ný Foundlandi og Labrador.
Korn – og tað er bygg, talan er um - hevur verið velt í Føroyum í øldir, men kornveltingin helt uppat í seinastu øld, og í dag eru bert hendinga eldri fólk, sum minnast kornvelting av týdningi í Føroyum. Kornið búnaðist illa, og mátti turkast í sornhúsi áðrenn klárt var at treskja. Kornarbeiðið var sostatt sera tungt og tíðarkrevjandi í Føroyum, og hetta var óivað ein orsøk til, at tey góvust at velta korn í Føroyum um tað mundi, tá tey í øðrum londum fóru at nýta framkomnar maskinur at treskja við.
Tað er eitt sindur ymiskt hvussu verið hevur við kornvelting í hinum luttakaralondunum. Tey vita, at landnámsmenninir í Íslandi veltu korn, men har góvust tey at velta korn í miðøld, møguliga tí tað er vorðið ov kalt í veðrinum tá, men teir byrjaðu aftur fyri einum 50 árum síðani, t.v.s. um tað mundið, tá føroyingar góvust. Í dag eru einir 470 bóndur í Íslandi, sum velta korn, og teir framleiða eini 4.800 tons um árið. Meginparturin fer til neytafóður, men nakað fer eisini til matna. Bæði bakarí og bryggjarí eru farin at framleiða burturúr íslendskum korni, og íslendarar taka væl ímóti hesum vørum.
Á íslendska landbúnaðaruniversitetinum gera tey eitt megnar arbeiði at ala fram góð kornsløg, sum hóska til íslendska veðurlagið.
Í Orknoyggjunum hava tey velt korn, alt vit vita um, og tey velta framvegis rættiliga nógv. Teir nýta mest eitt gamalt staðbundið byggslag, og tað verður bæði brúkt til matna og fóður, og harumframt verður heilt nógv brúkt í whiskyframleiðslu. Í Hetlandi velta tey nakað av korni, men tó væl minni enn í Orknoyggjunum.
Bæði í Norðurnoregi og Ný Foundlandi og Labrador veltu tey korn í gomlum døgum, men tey góvust, tí kappingin við meginøkini í Noregi og Kanada gjørdist ov hørð, men í dag royna tey at spjaða so nógva matframleiðslu sum gjørligt til útjaðaran, einamest fyri at spara flutningskostnað. Tí eru bæði Norðurnoreg og Ný Foundland og Labrador áhugaverdir samarbeiðspartnarar í verkætlanunum.
Roynd við korni á Sandi og á Vatnaskørðum í 2014
Vit kannaðu, hvussu fimm ymisk sløg av byggi úr ymsum Norðanlondum, harímillum eisini eitt gamalt føroyskt slag, vaksa og búnast á Sandi og á Vatnaskørðum, og vit sammettu hesi fimm sløgini við hvørt annað.
Úrslitini vístu, at bygg veksur heilt væl, tó er munur á sløgunum, men tey skjóta øll væl aks. Tey stadna eisini væl, men vit hava havt stórar trupulleikar av fugli, sum etur kornið, so hvørt sum tað stadnar. Íslendska slagið Kría er tað slagið, sum royndist best. Tað búnaðist væl, hevur lutfalsliga stutt strá, sum eru sterk og standa væl ímóti vindi og regni.
Roynd við korni á Sandi, Vatnaskørðum og á Búnaðarstovuni í 2016 og 2017
Heilir akrar vóru sáddir við byggslagnum Kría. Tað vaks og búnaðust væl, men ein stór avbjóðing var at fáa kornið treskt. Vit royndu at heysta kornið við einum sonevndum sjálvbindara, sum slær og bindur aksini í buntir úti á akrinum, men hann fekst ikki at virka, sum vit høvdu ætlað. Kornið bleiv tí sligið við sláimaskinu og koyrt inn at treskja. Hetta bleiv gjørt við einari “stationerari” bensindrivnari treskju.
Besti mátin at treskja kornið er við slóttutreskjum – tað, sum danir rópa “mejetærsker” - , sum bæði sláa og treskja úti á akrinum, men tær maskinur, sum eru á marknaðinum, eru alt ov stórar og tungar til føroyskar akrar.
Roynd við korni í 2018
Í ár sáddu vit aftur korn á Búnaðarstovuni. Kornið var sátt 29. mai, og hóast summarið var vátt, búnaðist akurin væl. Í ár hevur tað eydnast Búnaðarstovuni at fáa hendur á eini brúktari slóttutreskju úr Noregi, sum er nógv minni enn tær, sum verða seldar í dag. Hon varð roynd 2. oktober, og treskingin eydnaðist sera væl. Hetta er fyrsta slóttutreskja, sum hevur verið í Føroyum. Slóttutreskjan vigar 2,5 tons, sum er væl minni, enn nýggar slóttutreskjur, sum verða nýttir aðrastaðni, viga.
Tað hevur verið ilt at finna ein turran arbeiðsdag í heyst, men hendan dagin, vit tresktu, hevði tað verið turt í hálvtannað samdøgur. og akurin bar væl uppi, og slóttutreskjan setti eingi spor eftir seg. Ætlanin er, at slóttutreskjan skal vera tøk hjá bóndum at leiga, so nú fer at bera til hjá teimum bóndum, sum hava hug, at fara undir byggvelting.
Her eru tvey filmsbrot frá treskingini:
Slóttutreskjan slær og treskir
Slóttutreskjan slær og treskir« Aftur


text:
Eitt 82 metrar langt farmaskip undir maltesiskum flaggi er koppað og rekur nú fyri vág og vind við botninum upp í loft í Ermarsundi. Skipið stoytti saman við eitt belgiskt fiskiskip. Øll manningin, ið taldi sjey mans, er bjargað. Skipið hevur 48 tons av olju umborð.
Sjóvinnumyndugleikarnir í Fraklandi upplýsa, at teir fingu boð um samanstoytin kl. 15.40 týsdagin. Samanstoyturin hendi 50 fjórðingar í landnyrðing úr Cherbourg í Fraklandi.
Teir sjey menninir umborð á farmaskipinum Britannica HAV fóru í bjargingarbátarnar og vórðu síðani tiknir upp av trolaranum, sum rakti skipið, og seinni fluttir í land við tyrlu.
Sambært fronsku myndugleikunum fekk Britannica skaða miðskips bakborðsmegin.
Skipið hevði sløk 2000 tons av stáli og 48 tons av dieselolju umborð og rekur nú í vestan við 3 knob. Fleiri skip og sjóverjan halda eyguni við skipinum.
Eitt tangaskip er á veg úr Brest at pumpa oljuna úr skipinum.
Kelda: Franceinfo


text:
Kingobólkurin á ferð í Danmark
Kendi Kingobólkurin úr Tjørnuvík, sum eigur sín stóra lut í, at sangarvurin eftir mæta sálmaskaldið Thomas Kingo (1634-1703) verður varðveittur, fer á páskum at hava framførslur í fleiri býum í Danmark. Hetta er sættu ferð, at Kingobólkurin er á sangferð í Danmark síðani 2003.
Byrjað verður seinnapartin pálmasunnudag í Ørslevkloster kirkju. Tiltakið í Ørslevkloster kirkju verður nakað heilt serligt. Í kirkjuni liggur víðakendi føroyingurin, Magnus Heinason, grivin. Hann varð hálshøgdur í Keypmannahavn í 1589 fyri sjórán. Árið eftir varð hann náðaður og síðani fluttu einkjan og ein vinur kistu hansara til Ørslevkloster Kirkju, har hann fekk eina heiðursjarðarferð. Fýra av manningini í kingobólkinum eru í ætt við Magnus Heinason.
Mikudagin er framførsla kl.19.00 í Sct. Johannes Kirkju í Herning. Skírishósdag syngur kórið kl.16.00 Hvidbjerg Kirkju á Thyholm og langafríggjadag verður sungið í Klitmøller kirkju kl. 10.30. Fyrra páskadag syngur kórið í Ølsted kirkju klokkan 11.00, Ølsted liggur nær Århus.


text:
Rúnir
Rúnir byggja lutvíst á gamla germanska tradisjón við at høgga tekin, myndir og stavir í klettin, men eisini á bókstavarøð tey gomlu hava møtt í sambandinum við fólkasløg í Suðurevropa.
Orðið rúnir merkir loynidómur. Rúnirnar eru bókstavir, sum vórðu høgdir oftast í stein. Seinni uppi í miðøldini verða rúnirnar eisini høgdar í træ. Vit hoyra í Føroyingasøgu um Trónd í Gøtu, at hann var ein sera vitugur maður, sum eisini varð lagdur undir at duga gand. Tey, sum dugdu at lesa tá í tíðini, vórðu ofta roknaði sum køn í gandi. Í kvæðinum um Leiv Øssurson, tá Tróndur fer til Suðuroyar at finna Torgrím, verður sagt, at hann hevði rúnarkelvi við sær. Eitt kelvi er eitt runt træpetti.


text:
Tekstur á vinstra bredda verður skrivaður her.
9: Skattafrádráttur fyri fakfelagslimaskap
Tað er týdningarmikið fyri okkara samfelag, at vit hava eina sterka fakfelagsrørslu og ein væl skipaðan arbeiðsmarknað. Ein fortreyt fyri hesum er, at so nógv starvsfólk, sum til ber, eru skipað í felag. Tíverri er rákið í nógvum londum í dag, at limaskarin í fakfeløgunum minkar, og tað vísir seg, at fíggjarligar grundir eru til, at fleiri velja feløgini frá. Vit seta okkara álit á, at politisku flokkarnir síggja virðið í, at starvsfólk eru skipað í felag, og at teir stuðla eini skipan við skattafrádrátti fyri limaskapi í fakfelag.
Starvsmannafelagið heldur:
At ein skipan, har starvsfólk kunnu draga kostnaðin av limaskapi í fakfeløgunum frá í skattinum, eigur at verða sett á stovn.
Flokkarnir halda:
Fólkaflokkurin:
Altíð eru nógv uppskot um at lætta um skattatrýstið. Eitt er, at limagjald til felagsskapir, vit velja at vera í, skal kunna trekkjast frá í skatti. Vit eiga ikki at úthola skattaskipanina við frádráttum; vit eiga at leggja okkum eftir at lækka skattatrýstið sum heild.
Sambandsflokkurin:
Sambandsflokkurin tekur undir við, at starvsfólk skulu hava fullan rætt til at skipa seg í fakfeløgum.
Men Sambandsflokkurin tekur ikki undir við, at kostnaðurin av hesum verður goldin við skattakrónum.
Vit hava eina bruttoskattaskipan við fáum frádráttum, og tí er tað eisini ímóti andanum í skattaskipanini at geva frádrátt fyri slík gjøld.
Javnaðarflokkurin:
Eingin viðmerking.
Nýtt Sjálvstýri:
Nýtt Sjálvstýri er ikki sannført um, at skattafrádráttur fyri limaskap er gongda leiðin. Tað eru stórar styrkir fyri tann einstaka borgarin á arbeiðsmarknaðinum, at innlima seg í eitt fakfelag, bæði tá ið tað kemur til løn og arbeiðsumstøður. Nýtt Sjálvstýri vil fyrst og fremst raðfesta skattalætta til lág- og miðalinntøkur, tí eyðsæð er, at kostnaðurin fyri skattafrádrátt fyri limaskap kann gerast kostnaðartungt fyri landskassan.
Tjóðveldi:
Neyðugt er at eggja øllum til at gerast limur í fakfelag. Á privatu arbeiðsgevarasíðuni, er tað ikki skattskyldugt at rinda limaskap í vinnufelagi. Tað sama eigur at galda fyri løntakarar. Og lættast er tekniskt, at fakfelagslimagjald verður goldið av løn áðrenn skatting.
Framsókn:
At trekkja frá fyri limagjald og stuðul fyri ávís áhugamál hevur verið til viðgerðar í tinginum nakrar ferðir. Enn hevur hetta ikki vunnið frama, og halda vit at tað er óheppi at loyva hesum.
Miðflokkurin:
Endamálið við at krevja inn skatt, MVG o.l. er at kunna skipa samfelagið á einum samhaldsføstum støði, har innkomni peningurin verður býttur út á ein slíkan hátt, at tey mest tørvandi verða tryggjaði - hetta er sokallaða umfordeilingin. Ynskini um frádráttir í skattaskipanini og um frítøku í MVG skipanini eru margfald, summi betur grundað enn onnur. Higartil hevur politiski myndugleikin verið sera varin við at gera undantøk, gott í flestu førum, óskiljandi í øðrum (t.d. ikki at vilja frítaka neyðsynjarvørur fyri MVG).
Miðflokkurin heldur tað ikki vera neyðugt, at fakfeløg, gjøgnum eina frádráttarskipan fyri limagjald limanna, fáa lut í skattakrónum. Hesar eiga at verða brúktar til nógv meira krevjandi økir.


text:
Maersk Line yvirtekur leiguskip
Maersk Line hevur fyribils yvirtikið tvey leiguskip í E-røðini, sum samstundis eru skrásett í DIS
Sambært fleiri keldum hevur Maersk Line yvirtikið ognarrættin til tað 13.100 TEU stóra bingjuskipið ’Maersk Eindhoven’.
Danska bingjureiðaríið hevur samstundis skrásett skipið í donsku altjóða skipaskránni DIS. Skipið sigldi frammanundan undir Marshall Island-flaggi.
Tað hevur ikki verið gjørligt at fingið møguliga keypið og tær báðar yvirtøkurnar váttaðar, skrivar soefart.dk
Tað hevur ikki verið gjørligt at fingið møguliga keypið og tær báðar yvirtøkurnar váttaðar, skrivar soefart.dk
Kelda: soefart.dk


text:
Allar útbúgvingar
Hægri fjarlestur á Glasi
Um nóg nógv tekna seg, fara Glasir og Fjarlestrardepilin í Vági at kunna um møguleikar fyri hægri lestri í vetur. Tiltakið verður á Fjarlestrardepilinum tórskvøldið 23.august kl. 19,30 Tiltakið er sjálvandi ókeypis.
Sosiala Akademiútbúgvingin á Fjarlestrardeplinum
Fjarlestrardepilin í Vági hevur seinasta árið arbeitt við at fáa í lag fjarlestrar útbúgving innan sosial ráðgeving og sosialt arbeiði; ein útbúgving sum stórur áhugi er fyri í Føroyum. -Og nú er møguleiki at søkja inn á Sosialu Akademiútbúgvingina á Fjarlestrardeplinum í Vági, ein útbúgving sum byrjar í august 2018.
Vil tú lesa sosial-ráðgeva sum fjarlesandi?
Stórur áhugi er í at lesa sosial-ráðgeva sum fjarlesandi. Av somu orsøk verður nú arbeitt við møguleikanum at hava ein heilan flokk av sosial-ráðgeva lesandi sum fjarlesandi á Fjarlestardeplinum.
Próvtøka á Fjarlestrardeplinum
Í hesum døgum eru fyrstu próvtøkurnar hjá námsfrøðingunum, sum eru fjarlesandi umvegis Fjarlestrardepilin.
Eftirútbúgving: Sosial inklusión
UCC Nord og UCC København bjóða eftirútbúgvingar til pedagogar og lærarar og onnur áhugaði í Føroyum. Ein av hesum eftirútbúgvingum er Sosial inklusión.


text:
Ingi Samuelsen
06.12.2017 - 11:57
Mentan > Lívsstíls- & brúkaraevni > Matur & matgerð
Hetta er árstíðin, tá vit føroyingar vanliga eta nógvar mandarinir og klementinir. November og desember er háarstíð fyri mandarinir úr Spania.
Eisini íslendingum dámar væl mandarinir, og íslendska ríkisútvarpið hevur roknað seg fram til, út frá innflutningstølunum frá fýra teimum størstu innflytarunum av frukt úr Spania, at hvør íslendingur í miðal um jólini etur 27 mandarinir, svarandi til ein kassa.
Í Íslandi er fruktnýtslan nógv økt hesi seinastu árini, men um tað er alskurin til mandarinir, ið er orsøkin, er óvist. Elva Gísladóttir hjá íslendska landslæknastovninum sigur, at mandarinir er gott fyri fólk, serliga tí tær eru ríkar av c-vitamin og trevjum.
- Tríggjar til fýra mandarinir um dagin mann vera nóg mikið at fáa henda tørv nøktaðan, sigur Elva Gísladóttir við ruv.is. Hon ikki vil mæla til at eta 10 til 20 um dagin, sum onkur kanska finnur uppá. Í eini mandarin eru 35 kaloriur, 9 gramm kolvetni (kolhydrat) og 0,9 protein. Íslendska landslæknin mælir landsmonnum sínum til at eta meira grønmeti og frukt, 500 gram um dagin, umleið, harav helmingurin eigur at vera grønmeti.
Mandarinir verða seldar alt árið, men fyri íslendingar, eins og føroyingar, eru tær mest knýttar til jólahøgtíðina. Mánaðirnir november og desember er eisini háarstíð fyri mandarinir úr Spania, sum kunnu liggja á íslendsku søluhyllunum 10-15 dagar eftir at tær eru heystaðar. Aðrar árstíðir koma mandarinirnar úr Marokko, Egyptalandi, Argentina og Suðurafrika. Kina er annars heimsins størsti framleiðarin av mandarinum. Landið eigur um helmingin av heimsframleiðsluni, skrivar ruv.is.
Mandarin er sitrus-frukt. Vanligasta slagið er klementin, ið er ein blanding av mandarin og appelsin. Mandarin er størri enn klementin, og stundum við steinum í, meðan klementinir oftast ikki hava steinar. Mandarinir eru líkari appelsinum, men flatari í endunum.


text:
Ítrivslonin er eitt stað, har allar kvinnur í oynni at kunna koma saman júst, tá tær vilja, at veva, binda, fáa sær ein kaffimunn ella bara at hittast. Opið er, tá ein ella fleiri vilja nýta hølið - og tað er flestu kvøld í viku.
Í Ítrivslonini standa sjey vevar, og eisini er gott borð- og gólvpláss, umframt sofu og te-køk.
Um ein hevur hug at veva, kann ein skriva seg upp á lista. Ongin beinleiðis frálæra er, men fleiri royndar vevkonur, sum eru fúsar at hjálpa, eru við í Ítrivslonini.
Skopunar kommuna hevur leigað høli til Ítrivslonina, og ein nevnd við kvinnum ymsastaðni úr oynni er sett at stjórna hølunum.
Nevndin leggur dent á, at Ítrivslonin er fyri alla oynna, og at samanhald og samvera eru týðandi tættir. Allar kvinnur í øllum aldri eru vælkomnar.
Ítrivslonin, Tunguvegur 41, 240 Skopun
Nevndarlimirnir hava lykil og skiftast um at lata hølini upp.
Í nevndini eru:
Bjørt Hentze
Heiðrún Hansen
Bjørg Mohr
Marna Skylv Sørensen
Ítrivslonin hevur ein Facebook-bólk, har boðað verður frá, nær latið verður upp. Bólkin finna tit HER
Annars ber eisini til at seta seg í samband við nevndarlimirnar.


text:
Á Vaglinum í dag
Væl av fólki var møtt til mótmælistiltakið hjá pedagogunum á Vaglinum í dag.
Myndirnar eru tiknar av Birgir Waag Høgnesen.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Ljóðbrot: Tá dunnan endaði undir sofuni
Óreglusemi á fundarborði í fiskimálaráðnum
Líggjas Johannesen: Hvar eru pengarnir brúktir?
Hava lýst eftir stjóra fyri slakar 50.000 krónur
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
Orð og lag: Blátt Gras
Ein kvinna í neyð – tí hon varð tikin.
Ein syndari, hvørs framtíð var tóm.
Fólk vildu steina, nú kvinnan varð rikin
og tveitt fyri Jesusar dóm.
Jesus Hann svarar: „Tann, sum ei syndar,
fyrstur skal kasta ein stein.”
Tá rýmdu teir allir og eftir stóð kvinnan.
„Eg dømi ei, tú synda ei meir.”
Men hóast Hans Kærleika og umsorgan sá,
So píndi eg kroppin, og kross hongdi á.
Ja, um megin var stór og kraftin var mikil,
so læt Hann sítt lív fyri meg.
Ein maður í neyð – tollari var hann.
Ein syndari, ið stjól til sín sjálvs.
Hann kleiv upp í træ at síggja tann mannin,
sum gekk um og bert gjørdi væl.
Jesus hann sigur „kom niður úr trænum,
eg gista skal hjá tær í nátt.”
Ein umbroyttur maður – Sakeus var glaður,
tí Jesus var komin á gátt.


text:
Vatikanið
Vatikanið (latín: Status Civitatis Vaticanae, ítalskt: Stato della Città del Vaticano), eisini nevnt Vatikanríkið, er mitt í Rom og er heimsins minsta frælsa ríki. Mong fólk koma higar at vitja, tí at hetta ríkið hevur stóran átrúnaðarligan týdning, og har eru stór mentanarsøvn. Vatikanið hevur egið flagg, egnan tjóðsang, egin frímerki og egnar myntir umframt dagblað og útvarpsstøð. Har búgva eini 1.000 fólk.
Pæturskirkjan er í Vatikanríkinum, og er ein av størstu kirkjunum í heiminum, og miðdepil hjá katólsku kirkjuni. Her hevur katólska kirkjan høvuðssæti, og her býr pávin. Fyrr ráddi pávin fyri mongum ríkjum í Italia; men nú á døgum er bara Vatikanríkið eftir. Pávin er hægsti myndugleiki fyri róma-kirkjuni. 900 milliónir eru rómversk-katólskar.
Innihaldsyvirlit
Politikkur[rætta | rætta wikitekst]
Vatikanið er eitt teokrati.
Landalæra[rætta | rætta wikitekst]
Vatikanríkið er í Róm. Tað er bara 0,44 km2 og er heimsins minsta sjálvstøðuga land.
Búskapur[rætta | rætta wikitekst]
Høvuðsvinnur í Vatikanstatinum eru[rætta | rætta wikitekst]
- Prenting
- Myntsláing
- Heiðursmerkjaframleiðsla
- Frímerkjaframleiðsla
Myndir[rætta | rætta wikitekst]
Útsýnið av tekjuni á Pæturskirkju. Fremst er Pæturstorgið, sum altíð er fullsett av fólki, tá ið pávin talar og lýsir signingina yvir tey.
Ávisingar úteftir[rætta | rætta wikitekst]


text:
Orð: Øyvind Staveland og Ingvar Hovland
Lag: Øyvind Staveland
Týtt: Edvin H. Niclasen
Í støknum sevi sælan fæst
Í hvørjum ferli lívið sæst
Hvørt ljóð ið flytifuglur ger
Sum sigur at alt burtur fer
Og ljómurin ger alt til moð
Í leyvi og málmi so
At gloymast skal hvørt náttarsor
So eru lógarinnar kor
Men um eg síggi fuglin lítla
Flúgva lágt við gyltum veingjum
Tá rætti eg út mínar hendur
Kanska tú vil syngja song
Um himin og fjarskotin lond
Um trongar gøtur – ókend støð
Um trygga havn og hellusvøð
Og leiðir vindurin teg við
Tá sinnið hevur fingið frið
Uggar teg og fer í havn
Til tíni kæru – hvørt eitt navn


text:
Barbara Holm 27.07.2017 (17:31)
Annika Olsen fingið borgarstjóraketu frá SMS
Jógvan Biskopstø, listamaður, hevur gjørt borgarstjóraketuna, sum Niels Mortensen, stjóri í SMS, í dag handaði Tórshavnar kommunu sum gávu. Hetta er eitt gamalt mál, sigur Niels Mortensen.
Heimasíðan torshavn.fo skrivar um hesa hending í dag. - Fyri langari tíð síðan hava vit samskift við leiðsluna í kommununi um, hvat listaliga gávan skuldi verða, og valið fall skjótt á eina borgarstjóraketu, sigur Niels Mortensen, sambært torshavn.fo
- SMS fyllir 40 ár, og vit hildu, at vit sum fyritøka í Havn skuldu nýta høvið at geva kommununi eina virðiliga gávu, sum eitt listafólk fekk høvið til at mynda, sigur Niels Mortensen.
Á samkomu í Ráðhúsinum hjá Tórshavnar kommunu nú seinnapartin tók borgarstjórin, Annika Olsen, móti gávuni, sum er ein borgarstjóraketu úr silvuri. Ketan, sum hevur drúgva søgu, er gáva til Tórshavnar kommunu.
Torshavn.fo skrivar:
Jógvan Sverrason Biskopstø (f. 1970), sum hevur gjørt borgarstjóraketuna, er upprunaliga útbúgvin húsasmiður og bátasmiður. Síðan er hann útbúgvin framleiðslusniðgevi á Danmarks Designskole, hevur gingið á privata listaskúlanum hjá Hans Chr. Høier, og árini 2003-2005 nam hann sær listaliga útbúgving í Hangzhou í Kina á China National Academy of Art.
Jógvan, sum altíð hevur fingist við handaligt arbeiði, fór í 2014 undir at gera eina silvurketu fyri SMS í Havn. Ketan, sum Tróndur Patursson upprunaliga arbeiddi við, er gjørd úr silvuri, kallað Ag 935, ið er standard silvur, ið er serliga gott at gera prýðislutir úr.
Í listaligum arbeiði søkir Jógvan fyrst og fremst hina livandi linjuna, men arbeiðir eisini í kontrastum. Sum í førinum við "Piðiknívinum" (2000) finnur hann íblástur í gamlari handverkarahevd, men hugsar so nýggjan funktionalitet og estetikk inn í lidna verkið.
Soleiðis er eisini við "Borgarstjóraketuni" (2017). Jógvan leitaði í søguni, og fann fram brúksamboðini held og homluband, ið bæði vóru rund og av føroyskum uppruna. Hann gjørdi skitsur, toygdi tilfarið og stoypti, og valdi heldina sum støði at gera eina ketu til hetta endamál.
Hugsanin hjá listamanninum er, at borgarstjórin í Tórshavnar kommunu ber silvurketuna um akslarnar við hátíðarlig høvi.
- Avbjóðingin var at stoypa silvurtilfarið so tunt, sum eg vildi, til tess at fáa eitt úrslit, ið ikki var ov tungt, og samstundis hekk væl saman sum ein natúrlig keta, og hevði ein greiðan grafiskan tekstur av horni í hvørjum ringi, sum verður savnaður sum ein held, sigur Jógvan um drúgvu arbeiðsgongdina.
- Hetta var ein spennandi avbjóðing, serliga at finna eitt nýtt skap og at loysa uppgávuna við at fara í okkara egnu náttúru og søgu, til tess at koma við einum nýggjum úrsliti, ístaðinfyri at gera eitt fremmant kopi, sigur Jógvan Sverrason Biskopstø, nú ketan er liðug.
Annika Olsen, borgarstjóri, takkaði fyri gávuna til kommununa og segði, at borgarstjóraketan fór at fáa virðiligt pláss og fór at verða brúkt til hóskandi høvi.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Norðoya Sparikassi teknar trygging fyri vinnunetbankar
Frá 1. januar 2018 at rokna eru allir vinnunetbankar, knýttir at Norðoya Sparikassa, teknaðir eina trygging, sum dekkar tap orsakað av møguligum flytingum, ið fara fram av órøttum.
Tryggingin er teknað gjøgnum samstarvið, ið Norðoya Sparikassi hevur við Lokale Pengeinstitutter.
Kunning um tryggingina er løgd út í netbankan hjá vinnukundum.
Skuldi onkur vinnukundi ynskt ikki at luttaka í hesi tryggingarskipanini, kann vera sagt frá hesum við at seta seg í samband við vinnukundaráðgevan.
Vinarliga
Norðoya Sparikassi


text:
Orð: Steintór Rasmussen
Lag: Ingi Isaksen og Jógvan Hansen
Mín svarta ketta hevur 9 lív
Í kavanum hon lá so púra stív
Tók hana heim men so eitt kvøld
Í kummuni hon lá so ísakøld
Mín svarta ketta datt av húsatrom
9 metrar líka frísk var hon
Hon fór at veiða eina rottu át
Var sjúk í fleiri dagar nú er hon líka kát
Enn eigur hon nøkur lív
Um tey fýra eru mist
Men eg skal ansa tær
Mín ketta tað er vist
Mín svarta ketta hevur mangan bart
Hon manglar oyrað hevur lívið kært
Og so ein dagin kom hon fyri eitt hjól
Hon gekk í gipsi øll síðstu jól
Min svarta ketta fór maskinuna í
Tá trumlan mól eg sá hennara snýð
Hon kleiv í pelan og fekk ein stoyt
Hon var kløkk og 1000 gradir heit
Nú hevur hon eittans lív
Tey 8 eru mist
Men eg skal ansa tær
Mín ketta tað er vist


text:
Trygdarskeið til vápnaloyvi:Trygdarskeið, ið lýkur øll krøv í broyttu vápnalógini. Skeiðið er sett saman við einum ástøðiligum og einum verkligum parti. Báðir partar enda við einari stuttari roynd. Tey, ið standa royndina, fáa vápnaloyvi til høglbyrsur og stórar luftbyrsur.Íroknað
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"I don't know the key to success, but the key to failure is trying to please everybody." -Bill Cosby


text:
Lena Anderssen syngur um sakn á nýggjum staklagi
Í dag, fríggjadagin 5. oktober, gevur Lena Anderssen út nýtt staklag, sum kallast “To Be With You Again”.
Hetta er fyrstu ferð – burtursæð frá einum jólasangi í 2012 – at Lena gevur út einstakt lag, ið ikki er tengt at eini fløguútgávu. Sjálv er hon í holt við nýggja útgávu, og tá komandi útgávan varð tikin upp við legendariska Beatles upptøkumanninum Geoff Emerick handan knøttarnar í mars mánað í ár, var lagið “To Be With You Again” ikki teirra millum, hóast tað upprunaliga var upp á tal.
Lena kundi tó ikki sleppa “To Be With You Again” og í summar varð ein vika sett av at innspæla sangin. Talan er um eina klaver balladu og er tað Finnur Hansen, ið spælir klaverið, meðan Niclas Johannesen spælir kassaguitar og Karl Martin Samuelsen syngur kórrøddir. Haraftrat eru 32 strúkararnir eru innspældir í Makedonia.
Sjálv sigur Lena um lagið: “To Be With You Again hevur nógv at siga fyri meg. Sangurin er eitt slag av hugleiðing um lívið og hesa grundleggjandi kensluna av longsli, ið vitjar okkum øll nú og tá. Hesin sári saknurin, ið fær teg at ynskja, at til bar at fara aftur til eitt ávíst stað, eitt ávíst menniskja ella kanska eina ávísa løtu. Tann farna leiðin, sum tú ikki kennir veruliga virði á, fyrr enn hon er júst tað – farin.
Til ber at hoyra lagið her:
Lena Anderssen – To Be With You Again from Norðlýsið on Vimeo.
Lena Anderssen og hennara bólkur spæla somuleiðis fýra konsertir í Danmark nú í oktober.
17.10 Godset, Kolding
18.10 Tobaksgaarden, Assens
19.10 Culthus, Nykøbing Falster
20.10 Musikforeningen Drauget
Tað er danska plátufelagið Songcrafter, ið gevur út lagið og “To Be With You Again” fæst til keyps kring allan heim.
Til ber at ogna sær lagið her: https://itunes.apple.com/album/-/id1437050000


text:
Tann 19. september kom stuttsøgusavnið Miljuløtur út alment. Hetta hendi á hugnaligari bókaløtu á Sunda Bókasavni í samband við Mentanarviku í Sunda kommunu. Nógv børn vóru komin at lurtað, tá høvundurin læs upp úr løtunum hjá Milju Aura. Forlagið sigur um bókina: “Bókin er… les meira…. →
Tríggar útgávur varð tað til í 2017, allar komu seint á árinum. Tann stórsta av teimum var myndabókin Neyðars skrímsl, tann 9. skrímslabókin. Sum hinar Skrímslabøkurnar er hon eitt óvanligt samstarv millum tríggjar høvundar út trimum londum, Áslaug Jónsdóttir úr Íslandi, sum afturat at vera høvundur eisini ger flottu, úttrykksfullu… les meira…. →
Vegna ov fáar tekningar, verður høvundaverksmiðja “Skriva ein stuttsøgu” á Háskúlanum útsett til næsta mánað. Lýsingin um skeiði kom ikki út fyrr enn mitt í juli, tá fólk flest eru í summarfrí, og helst eru fá, sum hava sæð hana. Úrslitið er, at ikki nóg nógv teknaðu seg, men vit… les meira…. →
Hetta er ævintýrbókin hjá Elanor um Elanor. Elanor er ein smágenta úr Port Janua, sum upplivir nógv og sum sær verðina úr einum ævintýrligum sjónarhornið. Permumyndina og tær vøkru myndirnar inni í bókini gjørdi Edward Fuglø. Bókadeild Føroya Lærarafelag gav út í 1998. Í bókini eru 5 ævintýr: Køksgluggin Mamma Elanor… les meira…. →
Stuttsøgur og sjónleikur “Har land og hav møtast, sum tað so ofta hendir, er einastaðni ein djúpur tryggur fjørður. Sjógvurin í fjørðinum er indigobláur, og skógurin, fjøllini og heiðin eru heystsprøklut, koparreyð, safran og brandgul. Mitt ímillum liggur býurin og dusar sær í sjóvarmálanum, sum ein livandi bordi um fjørðin.… les meira…. →


text:
Tað er rætt skilt Absalon
Absalon í Buð, formaður í Meginfelag Útróðrarmanna, hevur í grein á Vágaportalinum nakrar útgreinandi spurningar til mín í sambandi við mína grein “Allir fiskidagar kunnu brúkast”.
Absalon vil, at svar míni skulu vera bindandi fyri samgonguna. Til tað fái eg bara sagt, at eg sjálvur standi fult og heilt til svars fyri tí, eg sigi og skrivi, men eg kann sjálvsagt ikki binda alla samgonguna upp á tað – tað kann bara løgmaður.
Men fyri tað vænti eg ikki, at Absalon fær stórt øðrvísi svar innihaldsliga enn tey, eg royni at geva niðanfyri, um hann spyr fiskimálaráðharran ella onkran annan í samgonguni.
Spurningur 1
Sbr § 23 í uppskotinum, verður pr 1/1 2019. botnfiska bólkarnir ”splittaðir” sundur.
B 2&B 3, skulu fiska, av kvotum.
B 4,B4T&B5, skulu hava fiskidagar.
Sbr. Fylgiskjal síðu 26, er sett niður í smálutir, hvussu stóran % part B2&B3 eiga av botnfiska tilfeinginum á Føroyagrunninum.
Kann Ingolf vátta (við politiska meirlutanum í veð), at bólkarnir B4, B4T&B5, eiga tey %, ið resta í, at koma upp á 100% av tilfeinginum?
Mítt svar
Ja – tó uttan at seta annað enn mítt egna trúvirði í veð.
Talvan á síðu 26 í uppskotinum til ”Løgtingslóg um fyrisiting av sjófeingi” vísir prosentbýtið av høvuðsfiskasløgunum millum bólk 2 og 3, sum báðir ætlandi skulu undir kvotaskipan 1. januar 2019. Prosentbýtið er roknað av tøku kvotunum fyri einstøku fiskasløgini, og tað, ið eftir er, eiga bólkarnir, sum framhaldandi fara at fiska í fiskidagaskipan. Til dømis vísir talvan, at bólkur 2 og 3 tilsamans eiga 48 prosent av toskinum á landgrunninum. Tað merkir, at bólkarnir í fiskidagaskipan eiga tey 52 prosentini, sum eftir eru.
Spurningur 2
Er tað rætt skilt, um kvotan hjá B2 &B3 av toski (ið er 48%) verður sett til 7200 tons, so er onki kvotuloft fyri bólkarnar B4, B4T & B5, bara teir eiga fiskidagar eftir?
Dømi: 1. sep. hava B2 & B3 fiskað síni 7200 tons. Kvotan uppi stopp.
B4, B4T & B5 hava pr. 1. sep. fiskað 7600 tons, men hava 30% av fiskidøgunum eftir.
31/12: B2 & B3 fiskað 7200 tons. B4, B4T & B5 fiskað 10.100 tons.
Mítt svar
Ja, tað er rætt skilt.
Í slíkum førum verður fiskað meira enn ásett í heildarkvotuni – og í evsta føri eisini MLV (mest loyvdu veiðu).
Tað merkir sjálvsagt, at faktiska býtið av tøku kvotuni av til dømis toski verður øðrvísið enn ætlað, tá árið er av. Um tøka kvotan av toski til dømis er 15.000 tons, so eiga skipini í kvotaskipan 48 prosent av henni – 7.200 tons – og hini 52 prosentini – 7.800 tons – eiga skipini í fiskidagaskipan. Kvoteraðu skipini verða steðgað, tá tey hava fiskað síni 7.200 tons, men skipini í fiskidagaskipan sleppa at halda fram við fiskiskapinum, um tey eiga fiskidagar eftir, hóast tey longu hava fiskað síni 7.800 tons. Tá árið í slíkum førum verður gjørt endalig upp, hava skipini í fiskidagaskipan fiskað meira enn 52 prosent av samlaða botnfiskiskapinum og kvoteraður skipini minni enn 48 prosent.
Onkur heldur hetta helst vera órættvíst, men hetta er altso ein avleiðing av at hava tvey so ymisk sløg av reguleringum inni í fiskiskapi av somu stovnum. Avbjóðingin er at raka rætt í ásetingini av fiskidøgum. Tí málið er sjálvsagt, um vit hyggja at døminum omanfyri, at útlutaða fiskidagatalið samanlagt júst røkkur til at fiska 7.800 tons av toski. Tað positiva er so, at um fiskidagarnir rukku til meira enn 7.800 tons, so var meira til av toski tað árið enn frammanundan mett.
Spurningur 3
Hyggja vit at søguliga býtinum av toski, so síggja vit at síðani B4T var býttur frá fyri 11 árum síðani, hava miðal % fyri toskafiskiskap verið hesi: B2 19,9%, B3 28,7%, B4 13,2 %, B4T 9,3 % & B5 26,4 %.
Hesi tøl svinga nógv ár um ár. Taka vit avreiðingar sbr Vørn í ár:
Pr.1/1 – 30/9 2017: B2 19%, B3 14%, B4 11% B4T 32% & B5 24%.
Hví er onki miðal % býti fyri Bólk B4, B4T & B5 lagt inn í uppskotið. Er andin í uppskotinum, at hvør sum sterkastur er, fiskar til fiskidagarnir eru uppi?
Mítt svar
Skilji væl, at tað hevði verið ynskiligt, at søguliga býtið millum bólkarnar fyri tað einstaka fiskaslagið onkursvegna verður innroknað í fiskidagabýtið. Tað letur seg væl gera í kvotaskipan, men er sera trupult fyri ikki at siga ógjørligt í einari fiskidagaskipan.
Spurningur 4
Tá kvotan av toski (B2 &B3) hækkar frá 7200 tons upp til 9600 tons, skulu 2400 tons seljast.
Tann, íð er ”clean” kann keypa. Kunnu tey, tær keypt hava, fiska 61% av toskinum við húkabátum í B4 & B5 og 39% við trolbátum í B4T?
Kunnu so hesir bátar fiska keyptu kvotuna fyrst, og goyma resterandi fiskidagarnar?
Mítt svar
Tað er upp til reiðaríini (skipini) sjálvi at skipa sín fiskiskap við tillutaðum fiskidøgum og keyptum kvotum. Tað er, at eitt skip í fiskidagaskipan, sum hevur keypt sær kvotu afturat, sjálvt ger av, um tað brúkar fiskidagarnar, áðrenn farið verður eftir kvotuni, ella øvugt – ella ein blanding av báðum.
Spurningur 5
Sami spurningur um keyp av uppboðsárskvotu?
Mítt svar
Sama svar sum til spurning 4.
Vónandi eru svarini nøktandi.
Les eisini:
http://www.vp.fo/news-detail/news/news/detail/ingolf-svarar-spurningum-eingin-annar-hevur-vattad/
Ingolf S. Olsen
framsøgumaður í fiskivinnumálum, Tjóðveldi


text:
Fyrsta Mósebók, kapittul 20
Ábraham og Sára í Gerar
v1
Ábraham flutti nú haðan suður í landið og settist niður millum Kádesj og Sjúr og búði sum útiseti í Gerar.
v2
Men av tí at Ábraham hevði sagt, at Sára var systir hansara, sendi Ábimelek, kongurin av Gerar, boð eftir Sáru og tók hana til sín.
v3
Tá kom Guð í dreymi til Ábimeleks um náttina og segði við hann: «Sí, tú skalt doyggja vegna ta konu, ið tú hevur tikið, tí hon er kona annars mans!»
v4
Men Ábimelek hevði ikki verið henni nær; og hann mælti: «Harri, ætlar tú eisini at týna sakleysar menn?
v5
Segði hann ikki fyri mær, at hon var systir hansara? Og sjálv segði hon, at hann var bróðir hennara. Við sakleysum hjarta og reinum hondum havi eg gjørt hetta.»
v6
Tá segði Guð við hann í dreymi: «Víst veit eg, at tú gjørdi hetta í sakloysi hjarta tíns, og eg havi eisini varðveitt teg frá at synda móti mær; tessvegna loyvdi eg tær ikki at nerta hana.
v7
Men fá nú manninum konu sína aftur, tí at hann er profetur og kann biðja fyri tær, so at tú mást vera á lívi; men sendir tú hana ikki aftur, tá skalt tú vita, at deyðin er tær og øllum tínum vísur!»
v8
Snimma morgunin eftir fór Ábimelek upp og rópaði til sín allar menn sínar; og tá ið hann greindi teimum frá hesum tilburðum, vórðu teir ógvuliga óttafullir.
v9
Og Ábimelek rópaði Ábraham til sín og segði við hann: «Hví gjørdi tú okkum hetta? Hvat ilt havi eg gjørt tær, at tú leiddi tílíka synd yvir meg og ríki mítt? Tú hevur gjørt ímóti mær slíkt, sum ikki eigur at verða gjørt!»
v10
Og Ábimelek segði við Ábraham: «Hvat var ætlan tín við at gera hetta?»
v11
Ábraham svaraði: «Eg hugsaði sum so: Her man eingin gudsótti vera; tí munnu teir fara at drepa meg vegna konu mínar.
v12
Men annars er hon kortini systir mín, tí hon er dóttir faðirs míns, tó ikki dóttir móður mínar, og tí kundi hon verða gift mær.
v13
Men tá ið Guð læt meg reika um fjart frá húsi faðirs míns, segði eg við hana: «Hesa góðvild mást tú sýna mær: allar staðir, hagar vit koma, mást tú siga, at eg eri bróðir tín.» »
v14
Síðan tók Ábimelek smalur og stórdýr, trælir og trælkvendi og gav Ábrahami og fekk honum aftur Sáru, konu hansara.
v15
Og Ábimelek segði við hann: «Sí, land mítt stendur tær í boði; set teg niður, hvar tær líkar best!»
v16
Og við Sáru segði hann: «Nú gevi eg bróður tínum túsund siklar í silvuri; tað skal verða tær viðurgjald fyri alt, sum tær hevur verið fyri; og tú skalt í øllum lutum verða sakarleys!»
v17
Tá bað Ábraham til Guðs, og Guð grøddi Ábimelek og konu hansara og hjákonur hansara, so at tær fingu børn.
v18
Tí at Harrin hevði lokað aftur fyri hvørjum móðurlívi í húsi Ábimeleks vegna Sáru, konu Ábrahams.


text:
Herdis Jakobsen
Herdis Jakobsen er fødd og uppvaksin í Havn.
Hon hevur fingist við at tekna, síðan hon var smágenta. Herdis tók eitt skeið í list á Holbæk Kunsthøjskole í Danmark og var eisini í starvslæru á grafiska verkstaðnum Steinprenti í Tórshavn.
Hon hevur tikið BA í myndprýðing og animatión á Coventry University og býr nú í Southport í Onglandi.
Herdis var við í Várframsýningini á Listaskálanum í 2009 og hevði verk við í framsýningini 'Hvat er natúrligt?', sum felagsskapurin LGBT skipaði fyri í 2012.
Myndprýðingar:
2007 Ein undarligur morgun í Míni jólabók
Svim babba svim í Míni jólabók
Tann rami gandur í Míni jólabók
Gleðilig jól í Mín jólabók
2008 Vættrahúsið í Míni jólabók
2009 7 dagar í helviti (Rannvá Næs Hoydal)
Jólini í nýggju húsunum í Míni jólabók
2010 Mín jólabók
2012 Mín jólabók
2013 Torkils døtur (Sólrún Michelsen)
Eiturkoppaprinsessan (Ingun Christensen)
2014 Rani - ein nýggj byrjan (Ingun Christensen)
Einaferð var tað ...
2015 Rani - Vár og vónir (Ingun Christensen)
Mín jólabók
Umrøða:
Elin á Rógvi: Herdis Jakobsen. Mess 2. juni 2008
Herdis Jakobsen: Tak listina í álvara. Mentanarblaðið hjá Miðlahúsinum. 14. mars 2014


text:
Árni Gregersen, ting.fo 27.04.2016 (09:41)
Drama í Løgtingnum í nátt
Samgongustevið var farið heilt út av lagi í gjár, tá ið Løgtingið hevði 2.viðgerð um broytingarnar í hjúnabandslógini.
Serliga var tað uppskotið frá Heðin Mortensen, Javnaðarflokkurin, um at senda málið til fólkaatkvøðu, sum fekk øði í samstarvspartarnar hjá Javnaðarflokkinum – Framsókn og Tjóðveldi.
Hóast samgongan alla tíðina hevur sagt – og tað stendur í samgonguskjalinum – at talan ikki er um eitt samgongumál, so hava broytingarnar í hjúnabandslógini fylt meira og meira og nærkaðist at gerast ein “kabinettspurningur” í gjár. Ein spurningur, sum kundi hótta arbeiðslagið í samgonguni.
Fleiri ferðir gjøgnum dagin royndu samgongufólk og samgonguleiðararnir at fáa tingmannin at taka uppskotið aftur, uttan at tað eydnaðist.
Men tá ið tingformaðurin niðurlegði tingfundin um 23-tíðina – eftir umbøn frá Heðin Mortensen – komu tingini uppá pláss. Sjálvur segði Heðin Mortensen, at hann ikki vildi seta samgonguna í vanda. Tí tók hann uppskotið um fólkaatkvøðu aftur.
Málið var, tá ið alt kom til alt, eitt samgonumál. Øll landsstýrisfólk – uttan Poul Michelsen, sum er uttanlands – sótu í tingsalinum til “the bitter end” og øll tingfólkini í samgonguni atkvøddu fyri uppskotinum um at geva samkyndum loyvi at giftast. Harumframt atkvøddu Magni Laksáfoss og Edmund Joensen úr Sambandsflokkinum fyri uppskotinum.
Alt bendir á, at nú er friður um hetta mál, hóast tað skal hava eina viðgerð afturat.
Hvussu arbeiðslagið er í samgonguni og hvat verður gjørt við tað, er ein annar spurningur, men onki er at ivast í, at samgonuleiðslan hevur lært, at neyðugt at halda í teymunum á samgongufólkunum, annars kann alt samstarvið innan samgonguna fara av lagi.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Árni Gregersen, ting.fo 18.08.2017 (07:58)
Fiskidagarnir samtykkjast
Hvørt einasta ár í mong, mong ár hevur stríð verið um, hvussu nógvir fiskidagar skulu vera í komandi ári.
Stríð hevur verið millum skipabólkar, men fyrst og fremst hevur politiska skipanin verið ósamd um, hvussu n+ogv skal lurtast eftir fiskifrøðingunum og hvussu nógv skal lurtast eftir teimum, sum dagliga arbeiða í fiskivinnuni og fiska.
Í ár er talan um eitt annað stríð, tí Løgtingið er grundleggjandi samt um, at fiskidgarnir fyri komandi 12 mánaðirnar eiga at vera teir somu, sum teir hava verið í undanfarna fiskiáari.
Stríðið í ár er ein avleiðing av, at lógin um vinnuligan fiskiskap fer úr gildi á nýggjárinum og tá skal ein nýggj lóg koma í gildi. Politiski og tekniski trupulleikin er, at nýggja lógin ikki er samtykt og partar av Løgtinginum tí framhaldandi hava torført við at fyrihalda seg til lógina.
Samgongutingfólkini fara tó at samtykkkja uppskotið um fiskidaggar, sum tað bleiv samtykt við 2.viðgerð, møgulæiga við onkrum tekniskum broytigum. Dagarnir verða ásettir fyri eitt ár, men fyribils verður hetta tó bert galdaqndi teir fýra mánaðirnar, sum eru eftir av hesum kalendaraárinum.
Við 2-viðgerð atkvøddu 16 tingfólk fyri uppskotinum hjá landsstýrismanninum - 12 atkvøddu ímóti.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Kristni 8 er grundbók í kristni til 8. flokk. Næmingabókini hevur 16 kapitlar við ymiskum evnum. Byrjað verður við skapanarsøgum úr ymiskum londum og endað verður við norrønu gudalæruni. Inn í millum er evni um einglar, gudstænastu, gamlar kristnar siðir, mannarættindi og ymiskar samkomur í Føroyum. Eins og í bókini til 7. flokk, verður heimsátrúnaður viðgjørdur, og í hesari bókini er tað hinduisman. Kristni 8 er tekstbók við myndatilfari. Fleiri myndir av føroyskum málningum eins og útlendskum eru at finna í bókini.
Kristni 8 fæst eisini sum fleksbók
Søluprísur fyri fleksbók
Flekstalvubók 250,- pr skúla um árið. Opin fyri øllum lærarum í skúlanum
Fleksbók 115,- pr næming um árið (uppgávubókin er tá íroknað)
Fleksbókahald 100,- pr næming í árganginum um árið**
** Um skúlin teknar hald, er bókin opin í trý ár hjá hvørjum næmingi.
Lærarabókin til Kristni 8 er ætlað sum eyka tilfar til læraran. Í lærarabókini til áttanda flokk er faktatekst...


text:
Triðja greinin í altjóða tíðarrit
Kristianna Hammer lektari og ph.d frá Sjúkrarøktarfrøðiskúlanum hevur skrivað eina grein við heitinum, “Hope Pictured in Drawings by Women Newly Diagnosed with Gynecologic Cancer” og hon er útgivin í altjóða tíðarritinum “Cancer Nursing.”
Hendan greinin er skrivað saman við prof.emer. Elisabeth Hall frá Aarhus Universiteti og prof. Ole Mogensen frá Syddansk Universiti. Greinin er tann triðja hjá Kristionnu Hammer, sum verður givin út í altjóða tíðarriti.
Greinin lýsir kanningina, sum snýr seg um sambandið millum vón og krabbamein. Kannað verður við samrøðum og tekningum, hvussu kvinnur, sum júst hava fingið staðfest krabbamein greiða frá vón. Hvussu ein persónur megnar hetta tíðarskeiðið, kann hava ávirkan á hvussu hann kemur ígjøgnum tíðina sum sjúklingur og her er vónin ein viðspælari. Franski filosoffurin Gabriel Marcel sigur um vón at:
Hope is for the soul what breathing is for the living organism. Where hope is lacking, the soul dries up and withers. It is no more than a function. .....(Marcel 1951).
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Líknandi greinar
Fleirfaldan av ferðavinnutilboðum í Norðoyggjum
Visit Norðoy hevur í dag almannakunngjørt ein nýggjan faldara við 18 ítøkiligum upplivingum til ferðafólk í summar Gongutúrar, rundvísing og ølsmakking á Føroya Bjór, mentanarligur seinnapartur í Spaniastovu, familjutúrur til Svínoyar, leiga av árabátum, túrar við seglskipinum Draganum ella skjóttgangandi Rib-báti, havsvimjing og heitur pottur í Hvannasundi, heimablídni og møguleiki at koma tætt at kvæðunum. Les meira…
80 ára føðingardagur hjá Elsubu á Høvdanum Klaksvík
80 ára føðingardagur. Tann 14. juli fyllir Elsuba á Høvdanum 80 ár. Dagurin verður hildin 14. juli kl. 17.00 í Spaniastovu í Klaksvík og nakrar tímar fram. Tey, ið ynskja at hátíðarhalda føðingardagin saman við Elsubu, verða vinarliga biðin um at siga frá áðrenn tann 9. juli, tit kunnu tekna tykkum við at ringja til Les meira…
Nógvur vindur enn, 39 m/s í hvirlunum á Fámjinsveginum
Haldi so við, at Henrik Old hevur orð í sínari talu, um vit ganga eftir koyrilíkindum í dag. 39 m/s í hvirlunum á Fámjinsvegnum og veturin er ikki ordiliga byrjaður enn. Gerð hatta holið til Fámjien, hatta kostar ikki so nógv og kom so norður til Norðoyggjar og gerð Tunlarnar Norður um Fjall. Her koyrilíkindini Les meira…


text:
Jens Hákun Leo
12.06.2018 - 12:42
Tíðindi > Lóg & Landaskil > Dómstólar og rættarmál
Í Føroya Rætti í dag kom fram, at skeldaríið, sum endaði við, at øks varð havd á lofti úti á gøtuni við vegamótinum Íslandsvegnum-Landavegnun tann 6. mai í fjør, møguliga hevði sín uppruna í einari samrøðu um eitt sonevnt trýkantsdrama.
Nevningatingið ynskti at fáa greiði á, hvør tann eini persónurin var, sum hevði verið umrøddur av tí yngra ákærda í øksarmálinum í síðstu viku.
Tann yngri ákærdi kom tá aftur fram fyri rættin og greiddi frá, at hesin umrøddi persónurin var ein, sum var farin avstað við unnustuni hjá tí eina manninum, sum hevði verið í ballinum hetta lagnukvøldið í mai í fjør.
Hesin síðstnevndi maðurin vitnaði í Føroya Rætti í gjár, men heldur ikki tá kom nakað fram um hesi viðurskifti.
Høvdu spilt vinmann hjá órættaða út
Hesi viðurskifti vórðu hinvegin eftir øllum at døma tikin upp til umrøðu í ballinum á Íslandsvegnum, eftir at tann órættaði var komin í ballið seint út á kvøldið.
Tann órættaði og hesin maðurin, sum var farin avstað við dámuni hjá vinmanninum hjá tí ákærda, kendust væl, sum skilst á lagnum, og lagt varð hálvumvegna upp til í rættinum, at tað var, tá fólk byrjaðu at tosa neiligt um tann, sum var farin avstað við dámuni, at sinnið fór í kók hjá tí órættaða, og at hann langaði nevin í borðið, so at øl fór á gólvið – og at eitt leiddi til eitt annað.
Og sum at enda gjørdist til Øksarmálið.
Tann órættaði førdi fram í Føroya Rætti í gjár, at hann varð illur, tá hini í ballinum tosaðu neiligt um ein annan persón, og at hann tá ikki longur hevði hug at vera verðandi í ballinum. Hann langaði tá nevan í borðið:
”Eg kom til at stoyta øl á gólvið av óvart og bað um orsaka og gav honum (tí yngra ákærda) 200 krónur. Eg vildi sleppa út harfrá og oman aftur í Glitnir, tí tey blivu við at tosa ringt um ein, sum eg kenni. So fór eg út, og hann (tann yngri ákærdi) kom aftaná mær og royndi at fáa meg innaftur”, greiddi hann órættaði víðari frá um tilgongdina, sum førdi til, at teir ákærdu skulu hava lopið á hann.
”Hann (tann yngri ákærdi) leyp so á meg og lá omaná mær og helt mær niðri. Eg sá tá hin (tann eldra) koma við øksini og rópti á hann um for helviti at sleppa mær, tí eg vildi sleppa vekk harfrá”, vísti tann órættaði á í rættinum í gjár.
Tríggir løgreglumenn í rættinum í dag
Tríggir løgreglumenn hava annars verið í rættinum higartil í dag og greitt frá ymsum viðurskiftum málinum viðvíkjandi. Harumframt hevur eitt annað vitni – ein ung kvinna – verið í rættinum og greitt frá einari hending í miðbýnum í Havn í mars 2015, sum hevði við sær, at tann yngri ákærdi í Øksarmálinum varð handtikin og dømdur fyri grovan harðskap – fyri at hava stungið ein annan mann í ryggin.
Dómurin í Øksarmálinum fellur væntandi fríggjadagin. Tað er eitt nevningating við 12 fólkum, ið skal taka støðu í málinum.
Les eisini: Søgdu við álopna mannin: Tú hevur fortjent at doyggja


text:
Læraravegleiðingin er ætlað læraranum fyri at geva honum yvirlit og stuðla honum, bæði yvirskipað og í dagligu fyrireikingini. Vegleiðingin er í tveimum pørtum, Lesifaklig vegleiðing og Vegleiðing til partarnar.
Læraravegleiðingin til Nem í triðja er býtt í tveir partar. Lesifaklig vegleiðing og Vegleiðing til partarnar.
Í Lesifakligu vegleiðingini er yvirlit yvir bókaheildina, frágreiðing um lærugreinahugsan og lærusjónarmið í Nem í triðja og lýsing av lærugreinini føroyskt.
Í Vegleiðing til partarnar verður víst á, hvussu tekstirnir í bókini kunnu lesast, og greitt verður frá uppgávunum í pørtunum. Harumframt eru góð undirvísingarhugskot – serliga til samvirknu talvuna.
Nem í triðja er í sjey pørtum, og hvør partur leggur dent á okkurt ávíst:
Skógvarnir siga frá leggur dent á munnligu frásøgnina.
Tað grumma leggur dent á grummu søguna – eina søgu við sereyðkennum.
Filmurin kallar snýr seg um filmin sum serstakan miðil, har serligar snildir verða nýttar.
Nýggj vitan leggur dent á at finna nýggja vitan í yrkisbókmentum og á netinum. Faklig lesing.
Í Vit ríma er dentur lagdur á yrkingar og listasniðið í yrkingum.
Orðafjas snýr seg um skapandi orðaspæl.
Høvuðsevnið í Brýr er skaldskapur á mannamunni við serligum denti á sjónarhorn.
Í bókini eru hesi tekstsløg: Søgur og søgubrot, yrkingar, rím, skjaldur, fólka- og listævintýr, gátur, filmir og myndir
Nem í triðja er bókaheild til føroyskt í 3. flokki. Bókaheildin fevnir um næmingabók, netbók og læraravegleiði...


text:
Turkaland
Lýðveldið Turkaland (Turkiskt: Türkiye Cumhuriyeti) er bæði í Evropa og Asia, og smalt sund er ímillum evropeiska og asiatiska partin. Turkaland hevur mark við Svartahav í norðri, Bulgaria og Grikkaland í vestri, Sýria og Irak í suðri, og við Iran, Armenia, Aserbadjan og Georgia í eystri. Í meiri enn 600 ár var Turkaland partur av máttmikla Osmannaríkinum. Nú er Turkaland lýðveldi, har bæði islamskir og kristnir siðir hava djúpar røtur. Turkaland hevur uml. 71,8 mió. fólk (juli 2008). Yvir 11,3 mió býr í Istanbul. Istanbul er størsti býur í Turkaland. Høvuðsstaður er Ankara við 3,9 mió. íbúgvum. Til samans er Turkaland 783 túsund ferkilometrar til støddar. Mong ferðafólk koma til Turkalands. BTÚ fyri hvønn íbúgva í landinum er $ 12,900 (sbrt. CIA World Factbook). Tjóðardagur er 29. oktober.
Innihaldsyvirlit
Søga[rætta | rætta wikitekst]
Fyrri heimsbardagi gjørdi enda á Osmannaríkinum. Arábisku landslutirnir fingu sjálvræði, og ríkið misti øll landøki síni í Evropa uttan Konstantinopel, og í 1923 legði seinasti osmanniski sultánurin, Mohammed 6., frá sær. Í oktober sama ár varð landið lýst lýðveldi, og Mustafa Kemal (19. mai 1881 – 10. november 1938) varð valdur forseti. Hann var heryvirmaður og hevði verið uppi í at stovna eina tjóðskaparfylking seinast í heimsbardaganum. Mustafa varð afturvaldur í 1927, 1931 og 1935; hann varð nevndur Atatúrk, sum merkir "faðir turkanna", og hesi árini setti hann stórar nýskipanir í verk og nútíðargjørdi landið. Ímillum nýskipaninar varð nýggj stýrisskipan, nýggj sivil rættarskipan, valrættur til konufólk, latínska stavraðið varð tikið í nýtslu, og fleirkonuhjúnalag varð bannað. Eisini eggjaði hann landsmonnum at ganga í evropeiskum klæðum og skipaði fyri einari fýra-ára búskaparætlan. Kemal Atatúrk doyði í 1938.
Í 2007 var val í Turkalandi, og samstundis harðnaði andstøðan millum kurdar og turkisku stjørnuna, ið hevur ført við sær eina øking av bæði yvirgangi og av turkiskari nationalismu.
Politikkur[rætta | rætta wikitekst]
Evropasamveldið[rætta | rætta wikitekst]
Í 2004 byrjaðu samráðingar um ES-limaskap. Tað eru 32 samráðingarøki, ið skulu góðkennast. Samráðingar um seks av hesum økjum eru byrjaðar. Bert eitt av hesum økjum er í dag góðkent, tað er "tøkni og vísindi".
At byrja við gekk tað væl við kjakinum um ES-limaskap, serliga tí Turkaland hevði eina sterka alliansu við Bretland, sum við Tony Blair á odda hevði formanskapin í ES. Í dag er tað Nicolas Sarkozy, sum situr við formansskapinum í ES, og Fraklandi er einamest móti turkiskum limaskapi. Forsætisráðharrin í Bretlandi Gordon Brown, er heldur ikki so heitur fyri turkiskum limaskapi.
Turkiska nationalisman er einamest við til at seta fóti fyri øllum samráðingunum um turkiska limaskapin í ES. Eitt stórt problem í mun til hetta er, at turkiski herurin er alt ov sterkur. At turkar enn forfylgja minnilutum, so sum kurdum, kristnum og sínum egnu atfinnarum, við lógini móti at tosa niðursetandi um alt, sum er turkiskt. Enn vil Turkaland ikki viðurkenna Kýpros og vil ikki loyva skipum úr Kýpros at leggja at í turkiskum havnum, bert við hesi avgerð brýtur Turkaland við 8 økir, ið skulu góðkennast av ES.
Mentan[rætta | rætta wikitekst]
Marknaðir ella basarar eru vanligir í mongum turkiskum býum. Turkaland er gitið fyri listhandverk sítt, helst vøkru teppini, lutir úr leiri, leðurvørur og smíðaðar lutir úr kopari. Teppini verða knýtt av silkitráði og bummullartráði og hava vøkur mátað mynstur ella blómumynstur, ið ofta eru úr heimstaði vevarans.
Siður er, at fólk hittast á uttandurakaféum, helst mannfólkini. Teir koma hagar at drekka te ella turkiskt kaffi, roykja pípu og práta. Ofta spæla teir kort ella damma. Bara mannfólk roykja vatnpípu. Roykurin verður sogin ígjøgnum langa slangu. Sterkt, svart kaffi er væl umtóktur drykkur í Turkalandi.
Landfrøði[rætta | rætta wikitekst]
Landafrøðisliga liggur bara 3 prosent av Turkalandi í Evropa. Restin liggur í Asia. Landslagið er fjølbroytt, og veðurlagið er skiftandi, nógvastaðni fruktar væl, og landið er sjálvbjargið við mati.
Búskapur[rætta | rætta wikitekst]
Ferðavinna[rætta | rætta wikitekst]
Fleiri milliónir ferðafólk koma til Turkalands á hvørjum ári at njóta góða veðrið, at vera á sandstrondunum og at síggja fornminni. Ferðavinnan er ein av høvuðsvinnuvegunum í Turkalandi.
Landbúnaður[rætta | rætta wikitekst]
Annaðhvørt fólk í Turkalandi arbeiðir í landbúnaðinum. Bøndurnir dyrka m.a. hveiti, bummull, tubbak, sukurrøtur og frukt. Fram við Svartahavi dyrka teir nógv te, tað er væl dámdur drykkur í Turkalandi. Konufólk gera mesta landbúnaðararbeiði. Nógv og góð búnaðarjørð er í Turkalandi, og landið dyrkar nóg mikið til egna nýtslu og til útflutnings.
Fólkið[rætta | rætta wikitekst]
Meginparturin av fólkinum er muslimar, ið tala turkiskt; men eingin ríkisátrúnaður er í landinum. Miðallívsævin í landinum er 75.73 ár.
Mál[rætta | rætta wikitekst]
Fólkasløg[rætta | rætta wikitekst]
- Turkar 80 %
- Kurdar 20 %
Átrúnaður[rætta | rætta wikitekst]
- Muslimar 99,8 %
- Onnur 0,2 %
Myndir[rætta | rætta wikitekst]
Aghia Sofia í Istanbul
Hygg eisini at[rætta | rætta wikitekst]
Ávisingar úteftir[rætta | rætta wikitekst]


text:
Hóast sýslumaðurin í einum grindaøki stendur til at fáa tvey prosent av grindini í samsýning, so er tað ikki altíð, at sýslumaðurin fyri Streymoyar og Vága sýslu fær hetta til høldar.
- Eg fái ikki stóran ágóða av sýslumanspartinum, tí eg havi ikki møguleika fyri at taka mær av tí. Eg havi ikki nakran møguleika at taka mær av partinum sjálvur, so onkuntíð fái eg sonin at hjálpa mær við at skera upp, so eg fái eitt sindur í kaggarnar, og annars lati eg burturav, eitt nú til eldri fólk í bygdini har eg búgvi, sigur Finnbogi Midjord, sýslumaður.
- Vanliga fái eg onki gjørt við partin, tí eg eri ikki ílatin til at taka mær av grindini tá eg eri til arbeiðis, og latið bara onnur fáa mín part, sigur Finnbogi Midjord.
Sambært grindakunngerðini eigur sýslumaðurin í grindaøkinum tvey prosent av grindini. Men Finnbogi Midjord hevur als einki ímóti, at hetta verður broytt eins og Hans Jacob Hermansen, fyrrverandi formaður í Grindamannafelagnum eisini legði upp til í grein í Dimmalætting í farnu viku.
Umframt at fólk hava illneitast inn á, at sýslumaðurin skal fáa so stóran part, so hevur eisini verið ávís ónøgd yvir, at starvsfólk hjá kommununi fara avstað við so stórum parti, tá grind er í Havn.
Finnbogi Midjord greiðir frá.
- Í Havn hevur tað altíð verið so, at kommunan hevur tikið sær av grindabýtinum, og á ráðhúsinum í Vaglinum hevur leingi hingið ein listi yvir fólk, ið verða innkallað til at hjálpa til, tá grind er.
- Eg havi altíð hildið, at listin var í so langur, og vit hava eisini gjøgnumgingið hann, og fingið hann styttan nakað. Arbeiðið við at endurskoða listan er ikki liðugt enn, so hann skal styttast nakað afturat, sigur Finnbogi Midjord.
Tá tað er sagt, so er eisini tørvur á nógvari og skjótari hjálp, tá grind er. Vit tosa eitt nú um kranar at lyfta hvalirnar, fólk at opa og fáa burtur innvølir, fólk at skriva upp, telja upp, merkja, halda vakt og so framvegis.
Sambært fyriskipanini er tað sýslumaðurin einsamallur, sum stendur fyri hesum arbeiðinum, men hann hevur ikki pengar at lata fólki løn afturfyri. Hinvegin hevur hann í grindakunngerðini heimild til at lata hjálparfólkunum part av grindini, og tað er eisini tað, ið verður gjørt.
Les eisini: Grindabýti: Meira enn helmingurin kann fara áðrenn skift verður


text:
Jóannes Hansen 31.12.2013 (21:30)
Pál er ársins ítróttarnavn
Tað var eingin ivi, tá ið føroyingar í kvøld í nýggjárssendingini í sjónvarpinum hjá Kringvarpinum fingu høvi at atkvøða um, hvat av føroysku ítróttarfólkunum hevur framt størsta avrikið í 2013.
Pál Joensen varð kosin at vera ársins ítróttarnavn. Í desember staðfesti hann í tveimum altjóða kappingum, at hann framvegis telist millum bestu svimjararnar av øllum á longru teinunum. Hann vann silvur í 1500 metra frí kappingini í EM á stuttgeil, og hann var aftur næstfremstur á 800 metra teininum í kappingini millum USA og Europa, nevnd The Duel in the Pool.
Fimm nøvn vóru at velja ímillum. Við sms boðum høvdu føroyingar møguleika at geva sína áskoðan til kennar. Hetta taldi 50 prosent, meðan ein dómsnevnd sat við hinum helminginum.
Tey fimm, sum vóru at velja ímillum, vóru hesi:
- Guðmundur Joensen, triathlon
- Helgi Dam Ziska, talv
- Pál Joensen, svimjing
- Valborg Heinesen, renning
- Øssur Debes Eiriksfoss, fimleikur og frælsur ítróttur
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tjóðpallurin 10 ár
VÆLKOMIN TIL 10 ÁRA MÓTTØKU Á TJÓÐPALLINUM.
1. februar vóru 10 ár síðani Tjóðpallur Føroya varð settur á stovn. Vit hátíðarhalda dagin við almennari móttøku á Tjóðpallinum í Tórsgøtu 9, fríggjadagin 13. mars frá klokkan 15.30 – 17.30.
Á SKRÁNNI VERÐUR MILLUM ANNAÐ:
BROT ÚR LEIKINUM “KREDITORAR” EFTIR AUGUST STRINDBERG, ið hevur premieru á Tjóðpallinum 11. apríl. Eyðun Johannessen leikstjórnar og leikarar eru Kristina Sørensen Ougaard, Hans Tórgarð og Hjálmar Dam.
SANGUR ÚR FYRSTU FØROYSKU TEATURKONSERTINI “RÓSA MARIA”, ið er bygd á søguna av sama navni eftir Jens Paula Heinesen. Bergur Rasmussen hevur skrivað tekstin til leikin og Jónleif Jensen hevur gjørt tónleikin. Vit hoyra Evu Mariu Brynhildardóttir Bláhamar og Mike Viderø syngja og Ólav Jakobsen á gittara. Teaturkonsertin verður framførd í Norðurlandahúsinum til heystar.
Móttøkan er almenn og øll eru hjartaliga vælkomin.


text:
Stóra Bretland
Stóra Bretland ella Hitt Sameinda Kongsríki Bretlands og Norðurírlands (enskt: United Kingdom of Great Britain and Northern Ireland, United Kingdom ella Great Britain) fevnir um tey fýra londini Ongland, Wales, Skotland og Norðurírland. Hóast Bretland ikki er so stórt land, hevur tað havt ógvuliga stóra ávirkan á allan heimin. Einaferð var tað ovurstórt heimsveldi, og tí er enskt eitt heimsmál. Høvuðsstaður er London og høvuðsmálið er enskt. Í Stóra Bretlandi búgva umleið 63,3 milliónir fólk (2013) á einum øki, ið er 242.910 km² til støddar.
Innihaldsyvirlit
Søga[rætta | rætta wikitekst]
Stóra Bretland er í søguligum høpi eitt av heimsins størstu og mætastu londum. Bretska kongaríkið fevndi eitt skiftið um meira enn ein fjórðapart av heiminum, og seinast í 19. øld hevði ríkið lagt seg á odda á fleiri økjum, til dømis innan ídnað, sjóvegis flutning og altjóða handil. Í seinastu øld førdi afturgongd á ídnaðarøkinum til, at kappingarførið innan bretsku handilsvinnuna versnaði, samstundis sum sosialir trupulleikar fóru at gera vart við seg. Seinastu árini hevur aftur gingið framá. Við aldarmótið er Stóra Bretland í ferð við at staðfesta seg sum ein av týdningarmiklastu tjóðunum í Evropa við stórari ávirkan á politiska, handilsliga, búskaparliga og mentanarliga økinum, og London er ein av týdningarmestu miðdeplum í heiminum.
Írar vildu ikki vita av enska yvirvaldinum, og í 1922 vóru teir komnir so langt í frælsisstríði sinum, at stórar partur av Írlandi fekk sjálvstýri í Bretska Heimsveldinum. Í 1949 gjørdist Írland óheft lýðveldi.
Fólkið[rætta | rætta wikitekst]
Síðan 1950-árini er Bretland vorðið alt meiri fjølmentað samfelag. Mong fólk úr gomlu bretsku hjálondunum í Karibia, Afrika og India hava búsett seg í Bretlandi og ríkað bretskt andslív við fremmandu mentanum sínum.
Mangir bretar búgva í býarforstøðum, tí har er reinari og rúmligari og góðir samferðslumøguleikar inn í miðbýirnar, har nógv fólk starva. Bretar eru heimkært fólk, og teir flestu seta sær fyri at eiga egin hús. Bretum dámar betur at búgva í vanligum sethúsum og raðhúsum enn í stórum íbúðarhúsum, og í frítíðini dámar teimum væl at røkja urtagarðin og væla um uttandura og innandura. 89 % búgva í býum og 11 % búgva á bygd.
Bretar eru ítróttahugað fólk. Um veturin spæla teir fótbólt og rugby, og krikket og golf um summarið. Bæði rugby, krikket og golf - ítróttargreinir, sum nú verða spældar um allan heimin - tóku seg upp í Bretlandi, og fótbóltsspælið spratt úr spølum, spæld vórðu á enskum dreingjaskúlum.
Politikkur[rætta | rætta wikitekst]
Bretska stjórnin situr í London í Onglandi; men tað eru sterkar frælsisrørslur bæði í Skotlandi, Wales og Norðurírlandi. Norðurírar hava sítt egna ting, og tað fáa skotar og valisar um stutta tíð. Tjóðskapareyðkennini í hesum londum verða goymd í sermerktum handverki og siðum. Til dømis eru enn mangir skotar, sum serligar hátíðardagar lata seg í puntuta skjúrt sítt.
Uttanríkispolitikkur[rætta | rætta wikitekst]
Trý viðurskifti eyðkenna serliga bretskan uttanríkispolitikk. Tey eru tætta sambandið við USA, tilknýtið til tey mongu londini, sum eru við í Bretska Samveldinum (The Commonwealth) og sambandið við Evropa, serliga við Evropeiska Samveldið. Eftir valið í 2001 fór Robin Cook frá sum uttanríkisráðharri, og Jack Straw, sum tók við starvinum, gjørdi beinanvegin vart við, at góða sambandið við bæði USA og ES skuldi varðveitast. Bretsku myndugleikarnir eru greiðir yvir, at globaliseringin og teir ágóðar og vansar, hon hevur við sær, á mangan hátt ikki akta vanlig landamørk. Tá ið tað ræður um umhvørvisspurningar, narkotikatrupulleikar og størri samskipaðan kriminalitet, er fragasta loysnin ofta at loysa trupulleikarnar í ymiskum altjóða felagsskapum. Yvirgangsatsóknirnar 11. september 2001 hava tó havt við sær, at meginparturin av bretska uttanríkispolitikkinum seinastu tvey árini hevur staðið í skugganum av hesari hending og bardaganum ímoti altjóða yvirgangi, har Bretland hevur verið hollasti stuðulin hjá USA.
Føroyar og Stóra Bretland[rætta | rætta wikitekst]
Føroyar og Stóra Bretland eru grannatjóðir og hava í mong ár samstarvað væl. Í søguligum høpi hevur leingi verið samstarvað landanna millum á fiskivinnuøkinum, men seinastu tíðina er samstarv eisini fingið í lag til dømis í oljuvinnu, útbúgving, ferðing og mentan. Seinastu árini, hava ávísar broytingar eisini havt við sær, at møguleikarnir fyri meira samstarvi eru mentir. Í Stóra Bretlandi er ein av stóru broytingunum til frama fyri meira politiskum samstarvi helst, at skotska heimastýrið varð stovnsett; men eisini oljuleitingarvirksemið á føroyskum havleiðum, øktir útbúgvingarmøguleikar og betri ferðasamband til grannan fyri sunnan munnu vera atvoldin til, at føroyska-bretska samstarvið er ment.
Samkynd[rætta | rætta wikitekst]
Samkynd í Stóra Bretlandi kunnu skráseta seg í parlagi, men tey verða ikki viðurkend sum hjún; í 2005 varð lógarbroytingin um skrásett parlag samtykt í Bretlandi. Í 1988 setti konservativa stjórnin við Thatcher á odda í verk Section 28. Section 28 var ein reglugerð, sum bannaði lokalum myndugleikum at kunna um samkyndleika, eins og sýna viðurkenning mótvegis samkyndleika [2]. Í 2003 varð Section 28 reglugerðin strikað sambært kongaligari staðfesting. Fram til 2001 hevði Stóra Bretland eisini ein høgan kynsligan lógaldur fyri samkynd. Hann var 21 ár fram til 1994, meðan hann var 16 fyri hinar íbúgvarnar. Í 1994 varð kynsligi lógaldurin fyri samkyndar menn settur niður, men var millum 1994-2001 tvey ár hægri enn fyri helmingin av bretsku íbúgvunum. Í 2005 kundu samkyndir bretar frøðast um, at teir kundu ganga saman í skrásett parlag, og 17. juli í 2013 varð eitt lógaruppskot samtykt, sum loyvir samkyndum bretum og walisarum at giftast tann frá 29. mars 2014. Talan er tó bert um borgarligar vígslur.
Landafrøði[rætta | rætta wikitekst]
Leys av meginlandinum, í útnyrðingspartinum í Evropa, eru Stóra Bretland. Í Sameinda Kongsríkinum eru Skotland, Ongland, Wales, Norðurírland umframt oyggjar og oyggjalond fyri sunnan, vestan og norðan.
Landslagið í Bretsku Oyggjunum og Írlandi er ógvuliga fjølbroytt, og stórur munur er á høgu, grýtutu fjøllunum í Norðuronglandi, Skotlandi og Wales og flata mýrlendinum, nevnt "the fens", í til dømis East Anglia og fruktagóða slættlendinum í Suðuronglandi. Tríggir fjórðingar av lendinum eru dyrkaðir; ógvuliga ymiskt er, hvat velt verður, tað veldst alt um veðurlag, og hvussu jørðin er.
Búskapur[rætta | rætta wikitekst]
Í Bretlandi tóku fyrst landbúnaðarkollveltingin og síðan ídnaðarkollveltingin seg upp í 18. øld og breiddi seg so um allan heimin. Nú á døgum er tungídnaðurin, sum áður var álitið, ikki so týdningarmikil longur. Tænastuvinnan er tann vinnugreinin, ið mennist mest, til dømis banka- og tryggingarvirksemi. Bretland er sjálvbjargið við olju og gassi, tí landið eigur stórar oljukeldur í Norðsjónum og á markinum ímillum Hetlands og Føroya.
Tungídnaðurin var einaferð stór og týdningarmikil vinna í Bretlandi, men soleiðis er ikki longur. Nú er løtt maskintøknilig vøra, sum maskinur, amboð, bilar og vápn, týdningarmesta útflutningsvøran, og ógvuliga mong fólk starvast í fíggjar- og tænastuvinnuni. Hesar vinnur hava bøtt um bretska búskapin, ið ikki hevur verið væl fyri, mest tí at Bretland má flyta inn nógvar matvørur og rávørur.
Mest eru tað banka- og fíggjarvirksemi, sum hava fingið ferð á aftur bretska búskapin. Prísstøðið í Stórabretlandi er væl lægri enn í Føroyum.
Hygg eisini at[rætta | rætta wikitekst]
Ávisingar úteftir[rætta | rætta wikitekst]
Keldur[rætta | rætta wikitekst]


text:
Umhvørvisstovan hevur dagført og endurnýggjað umhvørvisgóðkenningina av alivirkseminum hoyrandi til aliloyvi C- 20 Sørvágsfjørður. Til aliloyvi C-20 hoyra aliøkini A-83 á Sørvágsfirði og A-14 á Víkum.
Í góðkenningini hjá P/F Luna er serligur dentur lagdur á, at alingin og tey evni, sum nýtt verða í alivirkseminum, ikki hava árin á umhvørvið.
Aling á sjónum hevur ávísa dálking við sær, sum kann ávirka umhvørvið. Dálkingin stavar m.a. frá fóðri og skarni. Fóður, sum ikki verður etið, søkkur saman við skarni niður á botn, har tað kann hópast upp. Harafturat kemur ein ávís dálking frá heilivági og frá evnum, sum verða nýtt at verja aliútgerðina.
Tí er umráðandi, at øki til aling verða vald soleiðis, at dálking ikki hópar seg upp.
Aliøkið á Víkum er nýtt aliøki. Kanningar, sum eru gjørdar av aldu- og streymviðurskiftunum vísa, at sjógvútskiftið er gott. Tí metir Umhvørvisstovan, at økið kann brúkast til aling uttan vanda fyri, at dálking hópar seg upp á botni.
Treytir eru m.a. settar um, at P/F Luna ger regluligar kanningar av botninum bæði inni á aliøkinum og uttanfyri, og at alifelagið skal taka atlit at úrslitunum frá botnkanningunum í síni framtíðar aliætlan. Um tað vísir seg, at dálkingin verður ov stór, kann Umhvørvisstovan krevja at, ætlaða nøgdin at seta út verður minkað, ella seta forboð fyri, at felagið setur fisk út aftur økið ella partar á økinum.
Góðkenningin er almenn og kann síggjast her
Góðkenningin kann kærast
Tey, ið hava kærurætt, kunnu kæra umhvørvisgóðkenningina til landsstýriskvinnuna í umhvørvismálum.
Kærurætt hava tey, sum avgerðin hevur ein serstakan, beinleiðis og persónliga týdning fyri. Les meira um at kæra her.
Møgulig kæra skal sendast til Umhvørvisstovuna, Traðagøta 38, 160 Argir, í seinasta lagi mikudagin 27. desember 2017.
Um tú vil hava meira at vita, ert tú vælkomin at seta teg í samband við Lenu Ziskason, telefon 342400 ella us@us.fo
« Aftur
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018
Nýtt samvirkið kommunukort
06-07-2018


text:
Oda Strøm
09.05.2018 - 11:17
Mentan > Tónleikur > Tónleikakappingar
Ísrael hevur verið favorittur at vinna Eurovision kappingina í ár, men eftir framførslurnar í gjár til fyrru hálvfinaluna hava veddingarfyritøkurnar broytt meining. Nú stendur Kýpros ovast á listanum til at vinna kappingina við sanginum hjá Eleni Foureira - "Fuego".
Hóskvøldið verður seinna hálvfinalan, og tá verða trý norðurlond við – Svøríki, Danmark og Norra. Norra liggur framvegis sum nummar tvey til at vinna hjá veddingarfyritøkunum við sanginum hjá Alexander Rybak "That's How You Write A Song".
Londini, sum komu víðari í gjár og sleppa at kappast til finaluna leygarkvøldið, eru Ísrael, Bulgaria, Eysturríki, Estland, Litava, Kýpros, Albania, Finnland, Kekkia og Írland.
Sí framførsluna hjá Kýpros omanfyri.


text:
Í morgun er nýggj fíggjaravtala er gjørd við Nordea um endurfígging av Bakkafrost.
Lánsbrævið á NOK 500 milliónir, sum Bakkafrost tók fyri 5 árum síðan, fellur til gjaldingar hálvan februar 2018. Bakkafrost hevur herumframt lánsmøguleika hjá Nordea á DKK 850 milliónir. Hetta verður nú endurfíggjað við einum nýggjum láni á EUR 200 milliónir, sum við einum sokallaðum akkordium lánsmøguleika kann víðkast við EUR 200 milliónir, um felagið hevur tørv á tí.
Høvuðstreytirnar fyri fíggingini eru í tveimum: (1) Solvensurin skal vera hægri enn 35%, og (2) Úrslit áðrenn avskrivingar og rentur (EBITDA) skal vera hægri enn tríggjar ferðir rentukostnaðin.
Nýggja fíggingin gevur Bakkafrost lægri kostnað umframt betri fíggjarligan smidleika.
Fíggingin er treytað av endaligari undirskriving av skjølunum. Hetta verður væntandi avgreitt komandi vikurnar.


text:
Niels Petersen
24.03.2017 - 17:54
Tíðindi > Samfelag & Politikkur > Kommunalpolitikkur
Inga Bogadóttir Støylen lesur námsfrøðiliga sálarfrøði á Aarhus Universitet og býr í Keypmannahavn við dóttur og manni. Í gjárkvøldið var hon so heppin, at vinna ein flytipakka heim til Føroya. Við øllum goldnum. Stóra vinningin vann hon á tiltaki sum Tórshavnar kommuna skipaði fyri á Norðuratlantsbryggjuni í gjárkvøldið.
Sambært heimasíðuni hjá Tórshavnar kommunu var tiltakið væl vitjað. Omanfyri 150 fólk møttu, og tey sóu millum annað Anniku Olsen, borgarstjóra í Havn handa
- Eg fari undir mína høvuðsritgerð nú, so hetta er ordiliga stuttligt, segði hepni vinnarin. Tá borgarstjórin spurdi, hvørt hon ætlaði sær heim, svaraði hon avgjørd Ja!
- Eg havi altíð ætlað mær heimaftur. Vit fara at fáa okkum nakrar arbeiðsroyndir her í Keypmannahavn, og so flyta vit heim. Vinningurin frá Smyril Line ger stóran mun hjá okkum, sigur ein fegin vinnari, sum hevði leitað sær út á Norðuratlantsbryggjuna saman við nógvum øðrum føroyingum í Keypmannahavn.
Tórskvøld var heitið á tiltakinum, og tað var serliga ætlað útisetum, ið ætla sær heim ella hugsa um at flyta heimaftur. Á skránni vóru framløgur, og harafturat netverkaðu fólk og tosaðu við onnur við sama áhuga í einum føroyskum høpi.


text:
Tíðindabrævið frá Tjóðpallinum
KOM VIÐ AFTURUM LEIKTJØLDINI OG FÁ LUT Í STÓRUM, ÓVÆNTAÐUM OG ÓGLOYMANDI UPPLIVINGUM
Tíðindabrævið frá Tjóðpallinum er til tín, sum ynskir kunning og dagføringar um okkara leikir og tiltøk, um leikarar, leikstjórar og um lívið handan leiktjøldini á Tjóðpalli Føroya.
Við tíðindabrøvunum fært tú harumframt kunning og tilboð um tiltøk, ið vit skipa fyri saman við øðrum, eitt nú matstovum, kaffistovum og øðrum.
Vinn árskort til Tjóðpallin!
Melda til tíðindabrævið og ver við í lutakastinum um eitt árskort til Tjóðpallin
Við tilmelding góðtaki eg, at Tjóðpallur Føroya skrásetir upplýsingarnar, ið eg gevi í sambandi við tilmelding, og brúkar tær til at senda mær viðkomandi kunning og tilboð. Ynskir tú at melda frá tíðindabrævinum, kanst tú gera tað við leinkjuni í tíðindabrøvunum.


text:
Býráðsfundur 1. september 2008
1.
J. nr. 521 – 08/00350
2.
J. nr. 431 – 08/00198
Fundur við Agenda skrivstovuna, at viðgera:
1. Norðurlendska verkætlanin
2. Verkætlanin Toftavatn/Løkurin 2008-2009
-Mentanarnevndin greiðir frá málinum.
-Býráðið er á fundi 19/08-2008 kunnað um málið.
3.
J. nr. 132 – 08/00068
Trappulyft til Glyvra skúla.
Ummæli frá Teknisku deild:
Kostn. av trappulyft við eystaru høvuðsdyrnar er uml. kr. 250.000,-, umframt uppsetan.
Kostn. av at gera eina skakt á norðursíðuni á skúlanum, við lyftu til allar 3 hæddirnar er uml. 500.000,- umframt uppsetan av lyft.
Tekn. deild mælir til at velja loysnina til allar 3 hæddirnar.
-Mentanarnevndin mælir til at gera lyft til allar 3. hæddirnr, kostnaður 500.000 kr, og at arbeiðið verður fíggjað av fíggjarætlanini fyri 2009.
-Býráðið hevur á fundi 01/09-2008 samtykt at taka undir við mentanarnevndini.
4.
J. nr. 132 – 08/00252
Tribuna til auluna í Runavíkar skúla.
-Býráðið hevur á fundi 01/09-2008 samtykt at veita eina eykajáttan uppá kr. 600.000,- til keyp av tribunu.
5.
J. nr. 642 – 08/00342
Áheitan um at fáa hegn sett upp millum hagapartarnar Múlan og Dalkinn.
Ummæli frá Teknisku Deild:
Hegnsýnið í Elduvík og Funningsfirði er ikki virkið útvaldu limirnir eru ikki eru áhugaðir í at virka sum hegnsýnisnevnd. TD heitir á býráðið um at taka trupuleikan upp beinanvegin.
-Tekniska nevnd hevur á fundi 19/08-2008 samtykt at heita á Tekn. deild um at koma við uppskoti til nýtt hegnsýn.
-Býráðið hevur á fundi 01/09-2008 útsett málið.
6.
J. nr. EL - 07/00181
Vetrafriðing í Funningsfirði.
-Býráðið hevur á fundi 01/09-2008 samtykt at bíða við málinum um vetrarfriðing til vetrarfriðingin á Skála er komin uppá pláss.
7.
J. nr. 431 – 08/00333
Víðkan av tyrvingarplássinum hjá IRF í Oyndarfirði.
Búnaðarstovan hevur við skrivi df. 27/06-2008 sent kommununi til ummælis umsókn frá IRF, har søkt verður loyvi at víðka um tyringarplássið í Oyndarfirði.
Ummæli frá Teknisku Deild:
Tekn. deild mælir til at játtta umsóknina við teirri treyt, at Búnaðarstovan leggur áherðslu á, at IRF ger alt teir kunnu gera fyri at týna rottur á tyrvingarplássinum.
-Tekniska nevnd hevur á fundi 19/08-2008 mælt til at taka undir við tilráðingini frá Tekn. deild.
-Býráðið hevur á fundi 01/09-2008 viðgjørt málið – fyribils útsett at avgreiða orsaka av kæru.
8.
J. nr. 561 – 05/00638
Vegur til húsini hjá Ragnar í Holusteini.
Ummæli frá Teknisku Deild:
Vísandi til avtalu við Ragnar í Holusteini, hevur Tekn. deild gjørt uppskot til nýggjan veg, sí tekning og er lendisspurningurin avgreiddur.
Tekn. deild mælir til at góðkenna viðlagda uppskot og at arbeiðið verður útboðið.
-Tekniska nevnd hevur á fundi 19/08-2008 mælt til at taka undir við tilráðingini frá Tekn. deild.
-Býráðið hevur á fundi 01/09-2008 samtykt at taka undir við Teknisku nevnd.
9.
J. nr. SK – 08/00337
Henning Hansen søkir, vegna Sp/f Byggivirkið H.H. í skrivi df. 10/07-08 um loyvi at keypa grundstykkið matr. nr. 58h í Skálafirði.
Ummæli frá Teknisku Deild:
Tað er ongin vegur gjørdur til stykkið.
TD mælir til at gera vegin frá litra ”u” til matr. nr. 58h og selja Sp/f Byggivirkið H.H. matr. nr. 58h.
-Byggi- og býarskipanarnevndin hevur á fundi 20/08-2008 samtykt at gera høvuðavegin yvir til endan og mælir til at selja umsøkjaranum matr. nr. 58 g.
-Býráðið hevur á fundi 01/09-2008 samtykt at taka undir við Byggi- og býarskipanarnevndini og at Henning fær matr. nr. 58 h til keyps.
10.
J. nr. G 176e – 08/00371
Í skrivi df. 23/07-08 søkir Mainhard Danielsen um loyvi at keypa eitt uppískoytisstykki burtur av vegøkinum litra ”k” til samanlegging við matr. nr. 176e.
Ummæli frá Tekniksu Deild:
Á Líknagøtu er eitt 2 m breið gongubreyt ætlað, og kann eitt stykki uml. 52 m2 frábýtast og seljast til Mainhard. TD mælir til at frábýta og selja Mainhardi Danielsen uml. 52 m2, sum víst á tekning
df. 23/07-08.
-Byggi- og býarskipanarnevndin hevur á fundi 20/08-2008 samtykt at mæla til at taka undir við tilráðingini frá Tekn. deild.
-Býráðið hevur á fundi 01/09-2008 samtykt at taka undir við Byggi- og býarskipanar nevnd.
11.
J. nr. 512 – 08/00376
Umsókn um leigu av øki uppi á Hústoft til goymslu av fýrverki
Rúni Klein Joensen søkir vegna sp/f Skot um leigu av øki uppi á Hústoft til goymslu av fýrverki sum verður goymt í kontainarum.
Ummæli frá Teknisku Deild:
Tekniska deild hevur viðgjørt umsóknina.
Umsóknin er bert ein e-mailur og lýkur ikki tey minimums krøv ið eru sett til eina umsókn og er tí neyðugt at fáa tekning/bygningsfrágreiðing og eina støðumynd (stødd, frástøðu, girðing v.m.) áðrenn umsóknin kann viðgerast endaliga.
Um umsøkjarin lýkur omanfyri nevndu treytir, mælir Tekniska deild til at játta loyvið til at seta upp goymslu til fýrverk á Hústoft á økinum har Landsverk og P/f Borg hava goymslu.
Viðmæli er treytað av at:
Fullfíggja umsókn verður innsend til endaliga viðgerð
Loyvið frá ánaranum av lendinum (bónda/Búnaðarstovuni)
Góðkenning frá Arbeiðseftirlitinum
Góðkenning frá Friðingarmyndugleikunum.
-Byggi- og býarskipanarnevndin hevur á fundi 20/08-2008 samtykt at mæla til at taka undir við tilráðingini frá Tekn. deild.
-Býráðið hevur á fundi 01/09-2008 samtykt at játta umsóknina, treytað av at:
Fullfíggjað umsókn verður innsend til endaliga viðgerð
Loyvið frá ánaranum av lendinum (bónda/Búnaðarstovuni) fyriliggur
Góðkenning frá Arbeiðseftirlitinum
Góðkenning frá Friðingarmyndugleikunum.
Góðkenning frá Politinum
12.
J. nr. 352 – 08/00388
Møgulig víðkan av Frítíðarskúlanum á Skála
-Sosiala nevnd hevur á fundi 19/08-2008 mett mælt frá at økja um frítíðaransingina á Skála í inniverandi fíggjarárið. Men mælir til at viðgera og stinga út í kortið hvussu tilboð innan banaansing, forskúlatilboð og frítíðaransing skal tilrættaleggjast á Skála frameftir, í mun til á hvørjum stovnum hvørjir aldursbólkar skulu hava tilboð og hvørji krøv tað setir til hølisviðurskifti.
-Býráðið hevur á fundi 01/09-2008 samtykt at taka undir við Sosialu nevnd.
Eisini varð samtykt at biðja Sosialu deild kanna møguleikan fyri at ansing av 2. flokki verður í læknastøðini á Skála.
13.
J. nr. SK 642 – 02/00877
Vetrarfriðing av Skála
-uppskot til sáttmála við hagapartarnir.
-Býráðið hevur á fundi 01/09-2008 samtykt at taka undir við uppskotinum til sáttmála við hagapartarnir (uppskot df. 13/08-2008)


text:
Ingi Samuelsen
02.09.2015 - 08:27
Tíðindi > Samfelag & Politikkur > Landspolitikkur
Tá nývaldu tingfólkini einaferð út á fyrrapartin rakna við eftir sigursveitslurnar í nátt, kann roknast við, at fundarvirksemið fer at blóma við atliti til skipan av nýggjari samgongu eftir løgtingsvalið í gjár.
Mest natúrliga samgongan er millum andstøðuna, sum var á tingi hvørs flokkar allir gingu fram. Tað vil siga, at við eini framgongd upp á einans 11 atkvøður, var talan um eina lutfalsliga afturgongd upp á 0,2 prosentstig hjá Nýggjum Sjálvstýri. Men tilvildin vildi tað so, at flokkurin gekk fram við einum tingsessi og tvífaldaði umboðanina úr einum til tveir tingmans.
Andstøðuflokkarnir, Javnaðarflokkurin, Tjóðveldi, Framsókn og Nýtt Sjálvstýri, fingu tilsamans 19 tingsessir. Í prinsippinum kunnu teir báðir stóru flokkarnir skipa eina smala samgongu við bara øðrum av teimum smáu.


text:
Tarabrosma, bremma (tarabrosmuættin)
Pholis gunnellus (Linné, 1758)
Stødd: Tarabrosma verður upp í 30 cm long, men er sjáldan longri enn 20 cm.
Dýpi: Hon er úr fjøruni og taranum út á umleið 30 metrar, um veturin út á umleið 100 metra dýpi.
Litur: Hon hevur ymsar litir, alt eftir hvar hon er, tó er hon oftast gulbrún við reydligum farra. Marmaramynstrut, ójavnt fløkjaliga brúnliga-ljóslitað er hon um síðurnar. Hon hevur 9-13, oftast 12 døkkar blettir við hvítligum kanti aftur eftir ryggfjaðrafestinum. Undir øsinum, um búkfjaðrarnar, uggafjaðrarnar, og aftast á stertinum er hon oftast appilsinlitt.
Lýsing: Fiskurin er langur, tunnvaksin og høgur. Kroppurin er umleið 8,5 ferðir so langur, sum fiskurin er høgur, og høvdið er umleið eins langt og kropshæddin. Tarabrosma hevur eina ryggfjøður av nakkanum aftur í klingruna. Gotfjøður er ein, og hon er frá gotinum aftur í klingruna og er um helvtina so long sum fiskurin. Hon hevur smáar uggafjaðrar og næstan ósjónligar búkfjaðrar. Sterturin er avrundaður. Hon hevur striku. Gronin er stutt og kjafturin lítil við heldur tjúkkum granum.
Eyðkenni: Longdin á gotfjøðurini og hæddin á kroppinum. Teir stóru blettirnir á ryggfjaðrafestinum. Lítla høvdið.
Týdningur: Tarabrosma hevur ikki vinnuligan týdning.
da: Tangspræl, en: Gunnel, fr: Gonelle, ís: Sprettfiskur, no: Tangsprell, tý: Butterfisch
Útbreiðsla: Tarabrosma er vanlig undir Føroyum, er annars við eysturstrond Amerika frá Cape Cod til Labrador. Hon er undir Suður- og Vesturgrønlandi, Íslandi, Jan Mayen, Svalbarði, í Hvítahavinum og suður við Noregsstrondini. Í Eystarasalti, donskum sjógvi, frá Norðsjónum til Biskeiavíkina, og kring Bretsku Oyggjarnar.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Nú stundar til fyrstu FM-róðrarnar á norðoyastevnu. Altíð spennandi at síggja, hvussu nógvar manningar rógva fyrstu róðrarnar. Ódnartøkini eru bara ábending, tí fleiri manningar rógva ikki ódnartøk. Vit vóna øll, at FM-róðrarnir í 2018 vera eins væl avgreiddir, sum ódnartøkini. Fekk fyri nógvum árum síðani grøna glaskúlu, sum eg plagi at hyggja í og práta við í sambandi við hondbólt. Glaskúlan hevur mest sum altíð rætt. Í vikuni fari eg fyri fyrstu ferð at spyrja glaskúluna, hvat hon roknar við á norðoyastevnu leygardagin. Spennandi at frætta frá glaskúluni, sum eg fekk eldri havnarmanni. Hann segði mær, at glaskúlan var meira enn vanlig glaskúla og bað meg ansa væl eftir kúluni
Nógv bátar, nógvir húsvognar og nógv fólk vóru á bátastevnuni í Vestmanna. Trygdin var í lagi, og Brimil lá í Vestmannasundi og fylgdi gongdini. Veðrið var av tí allar fagrasta til kappróður. Fyrireikararnir vóru keddir um, at nakrar manningar góvu avboð í seinastu løtu ella slett ikki góvu avboð.
Ætlaði ikki at skriva so nógv um sjálvar róðrarnar í Vestmanna, men bara leggja út nakrar myndir við myndateksti. Úrlitini frá róðrunum eruat síggja á Kapróðrarkjaki. (Vagnur)
10-mannaførini eru júst startað í Vestmanna. Klaksvíkingur fekk besta startin. Nærmast Havnarbáturin, siðani Klaksvíkingur og Drekin Reyði. (Mynd Hvannrók)


text:
Flogbóltur: 21 venjarar á ”topp-skeið” uttanlands
ítróttur14-06-2018 - 12:00 - Jóanis Nielsen
Flogbóltssamband Føroya sendir í dag 21 venjarar av landinum á venjaraskeið í Keypmannahavn.
Venjararnir eru frá øllum landinum og øllum feløgunum, og umboða eina breiða viftu av framtíðar- og núverandi venjaratoyminum runt landið.
Venjarar frá 16 londum verða við á skeiðnum, sum verður undir leiðslu av stjørnu-tríbólkinum Doug Beal, John Kessler og Fred Sturm – alt persónar, sum hava upplivað alt innan flogbólt – frá leikara til venjara á hægsta stigi.
Magnus Tausen, formaður í Flogbóltssambandi Føroya, sigur, ”at tá Flogbóltssambandið fekk innbjóðing til skeiðið, var beinan vegin avgjørt at tilmelda 10 venjarar, men við tað at undirtøkan millum feløgini var so stór, varð roynt at fáa fleiri við - og hetta eydnaðist – endin varð at 21 venjarar verða sendir avstað í samstarvi við feløgini”.
Flogbóltssambandið setti sum treyt fyri tilmeldingini, at venjararnir skuldu vera venjarar á hægsta stigi í Føroyum, ella verða ein framtíðar venjari hjá feløgnum.
Magnus Tausen sigur eisini, ”at vit vóna við hesum, at hetta stigið kann verða við til at lyfta støði enn hægri upp hjá føroysku venjarunum, og at hetta eisini skal verða við til at skapa ein felagsskap og felags linju innan føroyska venjaratoymið.”
Skeiðið verður hildið í døgunum 15. juni til 17. juni í Idrættens hus í Brøndby.
Meira sæst um skeiðið her:
http://volleyball.dk/index.php/udvikling/coachesclinic


text:
Sleppa ikki at spæla í Havn ella Klaksvík
ítróttur15-07-2018 - 22:26 - Jóanis Nielsen
Tað er ógvuliga ivasamt, um Mikkel Hansen, Landin og aðrar danskar hondbóltsstjørnur koma til Føroya í heyst at spæla móti føroysku landsliðsmonnunum.
Evropeiska hondbóltssambandið, EHF, hevur nú tikið støðu um hallarviðurskiftini í Føroyum. HSF hevði sent umsókn um undantaksloyvi at brúka Badmintonhøllina í Klaksvík, Høllina á Hálsi í Havn og Marghøllina í Vági til EM-undankappingardystirnar hjá Føroyum.
Um vikuskiftið kom endaligt skriv frá EHF, at Badmintonhøllin í Klaksvík og Høllin á Hálsi fáa ikki undantaksloyvi. EHF vil tó vita meira um Marghøllina í Vági. Tað er millum annað, hvussu høllin kann hitast, ferðing til Suðuroynna og gistingarmøguleikarnar í oynni.
– Sjálv Marghøllin verður møguliga góðtikin av EHF, men eg ivist, um alt annað verður góðtikið, tí tað eru ógvuliga høg krøv til eitt nú ferðingina og gistingina. Hinvegin hevur HSF heldur ikki fíggingina til at hava dystin í Vági. Tað fer at kosta ov nógv at keypa ein hondbóltsvøll og áskoðarapallar við plássi fyri í minsta lagi 2000 áskoðarum, sigur Gunn Ellefsen, forkvinna í HSF.
Hondbóltssambandið fer nú at taka støðu til, hvussu leikur víðari fer.
Fyrsti EM-undankappingardysturin á heimavølli er móti Danmark síðst í oktober.


text:
Justin Bieber
Justin Drew Bieber føddur 1. mars 1994, er ein kanadiskur pop/R&B sangari, sangskrivari og filmstjørna. Bieber bleiv funnin í 2008 av Scooter Braun, sum fann hann í gjøgnum kykmyndir á Youtube, seinni bleiv hann hansara manager. Braun arangeraði ein fund fyri hann við Usher í Atlanta, Georgia, og Usher var skjótur at undirskriva Justin til Raymond Braun Media Group (RBMG) eitt felags Mediuselskap ímillum Usher og Braun, og eina uptakandi kontrakt við island Records tilboði av L.A Reid.
Bieber'sa debut var stakfløvan, "One time", hon varð givin út í 2009 og kom í top 10 í Kanada, og kortlagt í top 30 í fleiri altjóða marknaðum. Hansara debut fløga, "My World", kom í november 2009, og seinni vann fløvan platin í USA. Hann gjørdist tann fyrsti artisturin sum hevði 7 sangir frá einari debut fløgu á hittlista á Billboard Hot 100. Bieber'sa fyrsta studiofløga, "My World 2.0", bleiv útgivin í mars 2010 og debuteraði í top 10 listum í fleiri londum og varð certifisera platin í USA. Síðan kom tað globala top 10 staklagið, "Baby". Musikk kykmyndinin av "Baby" var tað mest vísta og mest umrødda Youtube-video stutt eftir at tað kom út. Bieber fylgdi við í útgávuni av hansara debutfløgu við sínum fyrsta høvuðsnavnaturné. My World Turné, tær remix'aðu fløgurnar. My Worlds Acoustic og Never Say Never- remixini, og 3D film-konsert filmurin, Justin Bieber Never Say Never- sum hevði eitt upplatingar vikuskifti, sum næstan var tað størsta upplatingar vikuskifti fyri ein konsert-film. Bieber útgav sína aðru studiufløgu, "Under the Mistletoe" í november 2011 sum debuteraði sum nummar eitt í Billboard 200.
Bieber er blivin tilnevndur og hevur vunnið eina langa røð av virðislønum. Til dømis vann hann heiðurin Ársins Artistur 2010 á American Music Awards, og bleiv nomineraður sum Besti nýggi artistur og Best Pop Vocal Album í 53rd Grammy Awards. Bieber verður sæddur sum eitt tannáringa idol (fyrimynd).
Útgávur[rætta | rætta wikitekst]
- My World 2.0 (2010)
- Under the Mistletoe (2011)
- Believe (2012)
- Believe Acoustic (2013)
- Journals (EP) (2013)
- Purpose (2015)
Slóðir úteftir[rætta | rætta wikitekst]


text:
Heilsuhjálpari
Tú arbeiðir m.a. við røkt, fyribyrging og endurmenning til tey, sum búgva á ellisheimi, ella í egnum heimi. Menn teg persónliga við at læra um samskifti, samstarv, virðing og fordómar. NÓGVAR ARBEIÐSROYNDIR VIÐ ELDRARØKT?
Tú ert í skúla 2 ferðir 3 mánaðir í Suðuroy. Í starvsvenjing 2 ferðir 3 mánaðir, kring landið.
Freist: 1. novembur og 15. mars. Søk inn. Gevur atgongd til heilsurøktara.
Heilsurøktari
Tú arbeiðir við sjúkrarøkt, fyribyrging og endurmenning hjá teimum, sum hava mist kropsligar ella sálarligar førleikar. Tú kann arbeiða á eldraøkinum, sjúkrahúsi og innanfyri psykiatriska økið. Menn teg persónliga, við at læra um t.d. samskifti, samstarv, virðing og fordómar.
Tú ert 3 ferðir í skúla í Suðuroy og 3 ferðir í starvsvenjing runt landið, yvir íalt 22 mánaðir. Freist: 1. novembur. Søk inn. Víðari útbúgvingar.
Partvís fjarundirvísing á Heilsuskúlanum !
Vit gera royndir við fjarundirvísing, 1-2 dagar um vikuna, við teimum flokkum sum byrja komandi ár.


text:
Vágs kommuna: Í summar var enn eitt ferðslutrygdarátak framt í Vágs kommunu, tá vegurin inni í Líðini varð broyttur til ein sokallaðan tvey minus eitt veg, samstundis sum at parkeringsbásar vórðu gjørdir framvið vegnum.
Høvuðsendamálið við hesum ferðslutrygdarátakinum – eins og undanfarnu átøkum – er at bøta um ferðslutrygdina í økinum, soleiðis at bilferðsla og fólk á súklu og til gongu so trygt sum gjørligt kunnu ferðast á somu leið.
Tað eru nú umleið 1½ mánaði síðani at broytingin varð framd og kann staðfestast, at talan er um eitt vælvirkandi ferðslutrygdarátak. Bilførarar hava tikið til sín broytingina og fólk til gongu og á súklu hava nú eitt frámerkt økið, sum tey kunnu ferðast í – og bilførarar skulu taka hædd fyri teimum.
Liður í Ferðslutrygdarætlanini
Ferðslutrygdarátakið í Líðini er liður í Ferðslutrygdarætlanin hjá Vágs kommunu, sum verður framd í samstarvi við Landsverk og løgregluna, sum seinastu árini hava arbeitt við at bøta um ferðslutrygdina í Vágs kommunu, bæði á kommunalum vegastrekkjum og á landsvegi.
Næsta átak verður at tryggja farleiðina hjá skúlabørnum til og frá Vágs Skúla, har broytingar í næstum verða gjørdar á Toftavegi. Meiri verður at frætta um hetta seinni.
Tíðindaskriv frá Vágs kommunu